NAJIB SEMAKIN PANIK, PERTUKARAN KERAJAAN KIAN MENAKUTKANNYA

Baru dua hari lalu Najib Razak menulis di blognya dengan menyatakan bahawa negara kini berada dalam mood positif untuk beliau mengadakan pilihanraya umum, namun nadanya kini berubah dengan tiba-tiba.
Tidak cukup dengan itu, Najib turut menyatakan Perhimpunan Agung UMNO yang dijadualkan 5 hingga 9 Disember depan boleh ditangguhkan kiranya pilihanraya perlu diadakan terlebih dahulu.
Kata-kata Najib itu seolah-olah memberi gambaran kemungkinan Parlimen akan dibubarkan pada November atau Disember ini.
Selepas berkeyakinan jentera UMNO sudah bersiap sedia, prestasi ekonomi yang baik, KDNK memberangsangkan, rizab Bank Negara melebihi AS$100  bilion dan perpaduan rakyat di tahap tertinggi ekoran Sukan SEA yang sedang berlangsung, beliau hari ini berkata, tiada sebab bagi rakyat mahu menukar kerajaan yang ada.
Tambahnya, pengiktirafan daripada beberapa pihak, termasuk negara luar terhadap Malaysia membuktikan tahap pembangunan sedang berada di landasan yang tepat dan dengan yang demikian, kerajaan yang ada haruslah dipertahankan oleh rakyat.
Jika sudah berkeyakinan keadaan negara dalam mood positif, kenapa Najib harus bimbang dengan pertukaran kerajaan sehingga terpaksa menggunakan pujian daripada beberapa negara lain sebagai sandaran terbaru hujahnya?
Adakah beliau mula panik melihat sambutan rakyat terhadap program Tun Mahathir kebelakangan ini?
Apakah bila ada pujian daripada negara-negara lain, bermakna negara sedang dalam keadaan yang benar-benar baik untuk rakyatnya?
Apakah semua orang luar tahu permasalahan sebenar dalam rumahtangga negara kita?
Meskipun ekonomi dilaporkan berkembang positif dan semua yang lain dicatatkan baik-baik belaka,  semua orang juga sedar semua itu hanyalah di atas kertas semata-mata dan langsung tidak mencecah, apalagi dapat merubah kehidupan rakyat.
Itulah sebabnya, di sebalik semua yang kononnya positif itu, ramai masih terbeban dengan kos sara hidup yang tinggi, wang dalam poket rakyat tidak pernah kecukupan, pengangguran tetap tinggi, siswazah berpuluh ribu tiada pekerjaan, perniagaan merudum dan rata-rata tertekan meneruskan kehidupan.
Berbeza dengan era Tun Mahathir di mana rakyat hidup sejahtera, ramai ahli perniagaan berjaya dan usahawan kelas menengah dilahirkan sehingga setiap kali lawatan beliau ke luar negara, pelbagai persefahaman dan perjanjian ditandatangani, sebaliknya di zaman Najib ini yang tampak benar-benar berjaya dan mencapai tahap bilionnaire hanyalah dua orang – Jho Low dan Najib sendiri.
Dalam hal berkaitan, tidakkah juga Najib sedar, di sebalik pujian daripada negara lain yang disebutkannya itu, ada beberapa negara lain, bahkan lebih banyak jumlahnya, sedang menyiasat dan telah menjatuhkan hukuman berkaitan skandal 1MDB dan pembelian kapal selam Scorpene?
Adakah Najib sedar bahawa selain kedua-dua skandal itu dikaitkan secara langsung dan tidak langsung dengan dirinya, yang lebih memalukan ialah skandal 1MDB telah mencatat rekod sebagai yang terbesar dalam sejarah dunia dari segi jumlah kehilangan wang yang dilaporkan dapat dikesan?
Maka, jika pengiktirafan daripada ulama Tunisia kononnya Malaysia adalah gambaran negara dengan imej Islam yang sebenar mahu dijadikan alasan jangan menukar kerajaan, bagaimana pula dengan penyiasatan oleh Amerika, Switzerland, Perancis dan beberapa negara lain berhubung skandal yang memalukan nama Malaysia yang juga boleh dianggap pengiktirafan terburuk?
Bukankah penyiasatan dan hukuman yang sudah dijatuhkan oleh dua tiga negara lain itu dengan sendirinya membuktikan Malaysia adalah tergolong sebagai negara penyamun atau istilah modennya, kleptokrasi?
Kalau sudah demikian jadinya kepada negara dan ia tidak pernah berlaku sebelum ini, di mana salahnya keinginan rakyat mahu menukar kerajaan yang dirasakan ia boleh menjanjikan kehidupan lebih baik buat mereka?
(ShahbudinHusin 26/08/2017).

0

0

votes
Article Rating
Kongsikan artikel ini


SEMUANYA TAK BOLEH PAKAI!!

Satu pihak bercakap tiada lagi sebarang rundingan, tetapi satu pihak yang lain seolah-olah merasakan mereka sebahagian daripada kerajaan negeri Selangor.
Mana satu nak diikut?
Atau adakah Pas sekarang sudah terbelah dua?
Untuk kesekian kalinya, diingatkan kepada PKR khususnya dan Pakatan Harapan amnya, mereka tidak perlu lagi membuang masa  terus melayan karenah dan telatah Pas dalam menghadapi pilihanraya akan datang.
Baik yang mengatakan sedia berunding, pintu rundingan telah tertutup atau memberi gambaran sama-sama ingin mempertahankan Selangor atau apa saja kenyataan lainnya, semuanya tak boleh pakai. Ia palsu belaka.
Selalunya begitulah, setiap kali ada kenyataan daripada pemimpin tertentu Pas bahawa mereka sedia berunding, ia kemudian akan dibalas oleh satu pihak lagi yang mengatakan tiada lagi kerjasama perlu diadakan.
Bila satu pihak mengatakan tiada lagi rundingan, muncullah pula kenyataan lain yang seolah-olah Pas tetap ingin bersama, terbuka kepada perundingan atau setidak-tidaknya mahu bersama dalam mempertahankan kerajaan negeri Selangor.
Sebenarnya, semua itu adalah wayang belaka.
Ia hanyalah kenyataan yang mahu melengah-lengahkan kesepakatan dan menjadikan Pakatan Harapan tidak bersedia sepenuhnya menghadapi PRU 14.
Kalau pun ada yang berbeza pandangan, selagi Hadi Awang lebih cintakan Najib Razak daripada kebenaran, tiada apa yang dapat pemimpin Pas lain lakukan. Mereka pula tentu saja tidak sedia meninggalkan Pas.
Jadi, akhirnya mereka akhirnya akan tetap wala’ kepada Hadi dan Pas. Buang masa saja melayan mereka.
Lebih penting bagi PKR dan Pakatan Harapan ialah terus bergerak ke hadapan dan meyakinkan pengundi bahawa UMNO dan Pas atau Pas dan UMNO adalah gabungan yang satu.
Mengundi atau memilih salah satu daripadanya, yang kekal berkuasa nanti tetap seorang kleptokrat yang akan memusnahkan segala impian rakyat Malaysia untuk membina kehidupan masa depan yang lebih baik lagi.
(ShahbudinHusin 27/08/2017)

0

0

votes
Article Rating
Kongsikan artikel ini


UMNO SAH BUKAN LAGI SATU-SATUNYA PEMBELA MELAYU, NAJIB "DITAMPAR" MB
NEGERI SEMBILAN

Demi takut kehilangan kuasa dan tindakan undang-undang mungkin bakal menantinya jika tidak lagi menjadi Perdana Menteri, Najib Razak adalah pemimpin paling kerap memainkan sentimen seolah-olah UMNO satu-satunya parti pembela kepada orang Melayu.
Antara kata-katanya ialah orang Melayu akan jadi bangsat jika UMNO kehilangan kuasa, di samping mereka juga didakwanya tidak lagi menjadi kaum yang akan diberi keutamaan di negara ini.
Seiring itu, ramuan menakut-nakutkan orang Melayu itu direncahkan lagi dengan gambaran kononnya selepas UMNO kehilangan kuasa, DAPlah yang paling berkuasa.
Beberapa pemimpin UMNO juga kerapkali mendendangkan lagu yang sama seolah-olah parti itu mesti dikekalkan berkuasa sehingga kiamat.
Sementara UMNO di bawah pemimpin sebelum ini dilihat lebih membela rakyat dan keinginan mengekalkan kuasa itu benar-benar untuk meneruskan kesinambungan terhadap pembangunan negara, sebaliknya hasrat Najib memastikan UMNO kekal berkuasa hanyalah untuk menyelamatkan dirinya semata-mata.
Hilang kuasa Najib sebagai Perdana Menteri, “bye byelah” segala-galanya.
Namun, kenyataan terbaru Menteri Besar Negeri Sembilan, Mohamad Hassan berkaitan Melayu dan UMNO benar-benar merupakan tamparan kepada Najib.
Kata beliau, UMNO tidak boleh lagi berpegang kepada falsafah bahawa orang Melayu memerlukan parti itu, tetapi sebenarnya UMNO yang lebih memerlukan sokongan Melayu demi kelangsungan hidupnya.
Orang Melayu kini sudah banyak pilihan seperti Pas, PKR dan Bersatu. UMNO tidak boleh terus leka dengan terus mengatakan orang Melayu memerlukan kita, kata beliau kata berucap merasmikan mesyuarat UMNO Sembrong, Johor.
Dengan gambaran itu, sebagai antara pemimpin cerdik yang tinggal dalam UMNO serta rekod kerjaya gemilang sebagai Pengarah Urusan Mercedes-Benz sebelum menceburi politik, ia dengan sendirinya menafikan kata-kata Najib sebelum ini.
Pertama,  UMNO bukan lagi satu-satunya parti untuk orang Melayu dan Pas, PKR serta Bersatu juga adalah parti pilihan untuk mereka.
Yang kedua, bukan orang Melayu memerlukan UMNO, sebaliknya UMNO itu sendiri lebih memerlukan sokongan Melayu.
Dalam bahasa paling mudah, orang Melayu tidak mati, jauh sekali terbangsat jika tanpa UMNO, tetapi UMNO akan merempat dan mungkin ada pemimpinnya yang terpaksa masuk penjara kiranya orang-orang Melayu tidak lagi menyokong parti itu.
Ertinya juga, tidak menjadi kesalahan sama-sekali jika orang Melayu tidak lagi menyokong UMNO kerana pilihan lain sedia terbentang sebagai alternatif, bahkan parti baru umpama kenderaan baru, tentunya lebih laju dan lancar perjalanannya dalam membawa bangsa dan negara menuju mercu kejayaan.
Yang tinggal sengsara dan derita bersama tiadanya lagi sokongan orang Melayu kepada UMNO hanyalah pendurjana, perompak, penyangak dan penyamun yang selama ini bebas menyalahgunakan kuasa atas kekuasaan yang dimiliki atas nama UMNO.
(ShahbudinHusin 27/08/2017).

0

0

votes
Article Rating
Kongsikan artikel ini


MASYA ALLAH…APA PUNYA PESANAN TU?

Dalam majlis mengucapkan selamat jalan kepada sekumpulan jemaah haji yang diadakan di Kompeks Tabung Haji semalam, Timbalan Perdana Menteri, Ahmad Zahid Hamdi antara lain menitipkan pesanan-pesanan berikut:-
1. Kepada beberapa menteri dan ahli politik yang turut menunaikan haji dan diraikan dalam majlis tersebut, Zahid Hamidi berpesan agar mereka jangan berpolitik atau berbual-bual kosong ketika waktu wukuf, sebaliknya menumpukannya kepada ibadah dan berdoa dengan sebanyak mungkin.
“Gunakanlah masa yang singkat sewaktu wukuf untuk berdoa dan mendekatkan diri kepada Allah. Buku-buku doa ada, bacalah,” ujarnya.
Ini tentunya pesanan yang baik dan bermanfaat, bukan saja kepada menteri dan ahli politik, tetapi untuk sesiapa juga yang pergi menunaikan haji ke Mekah.
Bolehlah kita ucapkan terima kasih kepada Zahid Hamidi.
2. Kepada kalangan penyanyi yang juga diraikan dalam majlis itu, Zahid mengingatkan mereka agar jangan menyanyi ketika di sana.
Tak dipastikan sama ada Zahid Hamidi bergurau atau serius mengenai pesanan sebegitu, tetapi ia seperti tidak kena kerana tidak mungkin penyanyi mahu menyanyi ketika menunaikan haji.
Mereka pergi ke Mekah untuk menunaikan haji dan beribadah, bukannya untuk berkonsert. Penyanyi atau artis yang pergi ke Mekah tentu sudah sedia maklum mengenai tujuan mereka ke tanah suci.
Jadi, ucapan Zahid Hamidi itu bagai cuba merendah-rendahkan mereka seolah-olah golongan artis dan penyanyi tidak tahu hukum agama.
3. Tidak terkecuali dalam rombongan haji yang diraikan oleh Zahid Hamidi semalam ialah CEO Utusan Melayu, Noordin Abbas dan beliau dipesankan supaya banyak berdoa agar syarikat akhbar itu pulih daripada kerugian yang dialaminya sejak bertahun-tahun lalu.
“Kalau CEO Utusan mahu syarikat itu tidak lagi rugi macam sekarang, tak payah cari orang, tetapi berdoalah ketika waktu wukuf,” ujarnya.
Masya Allah…apa punya pesanan tu?
Patutkah seorang Timbalan Perdana Menteri memberi pesanan sedemikian, sedangkan Utusan Melayu melalui akhbar terbitannya, seperti yang diketahui umum, lebih banyak menyiarkan berita berat sebelah, putar-belit, berunsur provokasi dan hasutan hanya untuk kepentingan satu pihak iaitu UMNO?
Kenapa Zahid Hamidi tidak berpesan agar CEO itu banyakkan berdoa agar dapat mengemudi Utusan dengan jujur, adil, seimbang serta tidak berat sebelah dalam laporannya, selain memohon rahmat dan kebaikan untuk diri sendiri?
Atau ada baiknya juga beliau berpesan agar CEO itu berdoa ke hadrat Allah mewakili seluruh warga kerja Utusan agar diampunkan segala dosa dan kesilapan mereka atas laporan-laporan yang berat sebelah, putar-belit dan tidak adil sebelum ini?
Lagi pun, jika berdoa agar Utusan dikembalikan keuntungannya sebagaimana pesanan Zahid Hamidi itu, adakah Tuhan akan memakbulkannya selagi ia tidak berubah dan masih seperti yang ada sekarang dalam laporan-laporan beritanya?
(ShahbudinHusin 28/08/2017)

0

0

votes
Article Rating
Kongsikan artikel ini


PKR KINI PERLU SEIRING DENGAN PAKATAN HARAPAN DAN TIADA KEPERLUAN LAGI
TERUS MELAYAN PAS

KENYATAAN MEDIA MAJLIS PRESIDEN PAKATAN HARAPAN
Pendirian Majlis Presiden Pakatan Harapan berkenaan kerjasama dengan Parti Islam Se-Malaysia (PAS) adalah seperti berikut:
1) Pakatan Harapan tidak akan bekerjasama dengan PAS dalam Pilihanraya Umum ke-14 (PRU-14); dan
2) Pakatan Harapan sedang merangka strategi untuk kemungkinan menghadapi pertandingan tiga penjuru dalam PRU-14.
YABhg Tun Dr Mahathir Mohamad
Pengerusi Pakatan Harapan
YB Datuk Seri Dr Wan Azizah Wan Ismail
Presiden Pakatan Harapan
YB Tan Sri Muhyiddin Yassin
Timbalan Presiden Pakatan Harapan
YAB Lim Guan Eng
Timbalan Presiden Pakatan Harapan
YBhg Hj Mohamad Sabu
Timbalan Presiden Pakatan Harapan
29 Ogos 2017
Di atas adalah kenyataan media Majlis Presiden Pakatan Harapan yang dikeluarkan lewat malam tadi selepas mesyuarat diadakan yang antara lain membincangkan kewujudan pertembungan pemikiran dalam PKR tentang perlu atau tidaknya parti itu terus bekerjasama dengan Pas.
Satu pihak dikatakan masih mahu meneruskan kerjasama dengan Pas dengan tujuan mengelakkan pertandingan tiga penjuru dan bagi mempertahankan Selangor, sementara satu pihak lain, sesuai dengan Pas sendiri yang memutuskan hubungan dengan PKR, merasakan tidak perlu lagi diwujudkan sebarang bentuk kerjasama dengan parti itu.
Keputusan Majlis Presiden malam tadi adalah pendirian paling jelas dan mudah difahami. Bermakna,  semua pemikiran dalam PKR perlu memahami dan menghormati keputusan tersebut. Mereka kini perlu bersatu dan bergerak seiring dengan pendirian rasmi Pakatan Harapan.
Tidak perlu dan tidak harus wujud lagi sebarang keinginan untuk terus bekerjasama dengan Pas selepas ini. Sebagaimana yang kerap ditulis dalam blog blog ini – lupakan Pas dan Pakatan Harapan perlu maju ke depan dengan keyakinan sendiri untuk menghadapi pilihanraya akan datang.
Dengan keputusan Majlis Presiden itu juga, jika Pakatan Harapan terus bergerak dengan kesepakatan yang jitu melalui gabungan PKR, DAP, Amanah dan Bersatu serta Hindraf untuk menumbangkan UMNO dan BN, maka pengundi tidak lagi keliru atau terasa dipermain-mainkan dengan gambaran wujudnya ketidaktentuan dan tidak konsisten dalam pendirian perjuangan mereka.
Keputusan malam tadi dengan sendirinya bererti Pakatan Harapan menolak sebarang kajian atau dapatan bersifat akademik yang kononnya jika pertandingan tiga penjuru dapat dielakkan, tujuh negeri dalam genggaman dapat ditawan dan hasrat merampas Putrajaya lebih mudah lagi untuk dilaksanakan.
Hakikatnya, Pakatan Harapan, meskipun peluangnya mungkin tidak berapa baik, tetapi keyakinan baru melalui strategi yang sedang dirangka, harapan untuk menawan Putrajaya tetap ada.
Secara mudahnya, dalam dunia ini hanya ada dua pilihan saja – baik atau jahat, benar atau salah, keburukan atau kebaikan dan syurga atau neraka.
Jika ada satu pihak  mahu menyelamatkan negara bertembung dengan pihak yang sedang membawa kemusnahan, patutkah ada pihak lain mahu berkecuali atau mengatakan mereka mahu mengalahkan kedua-dua pihak tersebut?
Yang berkecuali atau mengatakan mereka mahu mengalahkan kedua-dua pihak itu sebenarnya hanya mahu mengelakkan kekalahan kepada pihak yang sedang berkuasa dan tidak mahu pihak yang mahu mengambil alih kuasa daripada mencapai kemenangan.
Maka, bagaimana mungkin jika masih ada segelintir golongan dalam pihak yang ingin mengambil alih kuasa mahu terus bekerjasama dengan mereka yang kononnya mahu mengalahkan kedua-dua pihak itu sedangkan tujuan sebenar mereka ialah untuk menjadi pengacau  yang dengan sendirinya bermakna tidak mahu kuasa baru muncul sebagai pemenang?
Diharapkan, dengan keputusan malam tadi juga, segala kekeliruan dan kerumitan dalam PKR telah berakhir, malah parti itu tidak perlu lagi terus membincangkan perkara tersebut sama ada dalam Biro Politik, mesyuarat majlis pimpinan, kongres atau apa ruang sekali pun.
(ShahbudinHusin 29/08/2017).

0

0

votes
Article Rating
Kongsikan artikel ini


APAKAH ADA ALASAN YANG LEBIH BAIK UNTUK TERUS MENGEKALKAN NAJIB?

 Hancur luluh hati Tun Razak kalau hari ini beliau masih hidup – ini bukan kata-kata yang diucapkan oleh orang biasa, tetapi oleh Sultan Nazrin Shah, Sultan bagi Negeri Perak.

 Beliau menggariskan empat sebab luluhnya hati Tun Razak itu.

 Pertama, perpaduan rakyat yang telah dirosakkan oleh pemimpin-pemimpin politik.

 Kedua, Dasar Pelajaran Kebangsaan gagal menjadikan sekolah sebagai taman asuhan untuk menyatu-padukan rakyat.
Ketiga, penyelewengan dan pembahagian kekayaan Bumiputera yang tidak adil sehingga menimbulkan kemarahan kaum Bumiputera sendiri.

 Keempat, kecewa dengan amalan rasuah dan tahap integriti dalam negara ketika ini.

 Sebelum ini, anak bongsu Tun Razak sendiri, Nazir Razak pernah berkata, jika bapanya masih hidup, beliau pasti terkejut melihat bagaimana negara ini ditadbir.

 Nazir adalah adik bongsu kepada Najib Razak dan beliau sudah beberapa kali  bersuara melahirkan kebimbangan, menyindir dan mempunyai nada yang berbeza, terutama berkaitan isu ekonomi dan 1MDB.

 Selain itu, Tun Mahathir Mohamad dalam banyak ucapannya juga turut melahirkan kekecewaan terhadap kepimpinan Najib dan menyifatkan ia amat bertentangan dengan gaya kepimpinan Tun Razak yang amat dikaguminya.

 Rakyat biasanya, tentunya lebih ramai, sama ada yang bersuara secara terbuka atau menunggu masa tibanya tarikh pilihanraya, mempunyai pandangan yang serupa, sama ada dengan apa yang diluahkan oleh Sultan Nazrin Shah, Tun Mahathir atau Nazir itu.
Kenapa semakin ramai yang bersuara?

 Kenapa ketika Tun Mahathir atau Tun Abdullah Badawi berkuasa dahulu, tidak pernah timbul suara yang mengatakan ada Perdana Menteri terdahulu yang kecewa, terkejut atau luluh hati dengan kepimpinan mereka?

 Jika bapa Najib sendiri digambarkan pasti kecewa, terkejut dan luluh hati, apakah sebahagian daripada kita ada alasan yang lebih baik untuk terus mengekalkan lagi anaknya itu sebagai Perdana Menteri?
(ShahbudinHusin 29/08/2017).

0

0

votes
Article Rating
Kongsikan artikel ini


BERAPA TEBAL KULIT MUKA NAJIB KETIKA MELAWAT AMERIKA KALI INI?

Di sebalik saman sivil dan siasatan jenayah DOJ berhubung penyelewengan dana 1MDB yang masih lagi berjalan dan tidak pernah dihentikan, Najib Razak mungkin berasa paling bangga menerima jemputan melawat Amerika Syarikat pada 10 hingga 12 September depan.
Dari segi politik dalaman Malaysia, lebih-lebih lagi berdepan PRU 14 paling mencabar baginya, setidak-tidaknya undangan Donald Trump itu membuatkan Najib dapat membuktikan kepada pengundi luar bandar dan rakyat Malaysia bahawa beliau bukanlah buruan DOJ dalam penyiasatan mereka.
Jentera propaganda Najib, pastinya akan mengulang-ulang dengan gembira perkara itu seolah-olah kemenangan sudah berada di ambang mata.
Jika sebelum ini Najib sudah agak lama tidak ke Amerika, begitu juga Rosmah sekian lama tidak membeli-belah di sana, lawatan ini pasti digunakan dengan sebaik mungkin untuk menafikan segala gambaran buruk itu.
Soal bahawa saman DOJ masih lagi berjalan tidaklah perlu diheboh-hebohkan kerana orang kampung mungkin terlalu sukar memahaminya.
Kaitan Najib dengan skandal 1MDB dan hubungan beliau dengan Jho Low juga barangkali tidak penting bagi mereka.
Yang mustahak ialah Najib diperlihatkan boleh pergi ke Amerika dan tidak ditangkap ketika di sana. Malah beliau akan bertemu dan bebas mengadakan perbincangan dengan Presiden Amerika yang baru, Donald Trump.
Tetapi,  lawatan Najib kali ini tentu saja berbeza dengan beberapa kunjungannya sebelum ini. Selain media-media Amerika menggambarkan kunjungan dan perjumpaan Najib dengan Trump akan digunakan sebagai peluang untuk menyelesaikan saman dan siasatan DOJ berkaitan 1MDB, wajah Najib juga diberi gambaran yang jauh berbeza.
Najib juga tidak lagi sekadar disebut sebagai Perdana Menteri Malaysia, tetapi mereka terang-terang melabelkan Najib sebagai pemimpin yang terpalit dengan skandal kewangan berbilion ringgit berkaitan 1MDB.
Tidakkah itu suatu gambaran  yang amat buruk kepada Najib sebelum kedatangannya ke Amerika, baik dari segi tujuan atau wajahnya sendiri?
Dengan gambaran sedemikian, selesakah Najib dalam lawatannya kali ini?
Bagaimanakah penerimaan media, pegawai tinggi kerajaan Amerika dan Trump sendiri terhadapnya?
Jika ada sidang media dan Najib diasak dengan pelbagai soalan berkaitan hubungannya dengan Jho Low, kekayaan anak tirinya Riza Aziz, wang AS$731 juta dalam akaun peribadi “Malaysian Official 1” dan barangan kemas berjumlah AS$28.6 juta yang diterima oleh “isteri Malaysian Official 1”,  mampukah beliau menjelaskannya dengan wajah tidak bersalah?
Meskipun tidak disebut secara spesifik, DOJ jelas mengatakan wang dan hadiah barang kemas itu adalah bersumberkan daripada dana 1MDB yang diselewengkan dan sudah pasti media-media Amerika akan mengasak Najib dengan soalan-soalan panas dan ganas mengenainya?
Sebelum Najib memutuskan untuk menjawab atau mengelak asakan media itu, berapa tebal sebenarnya kulit muka beliau ketika datang ke Amerika kali ini?
(ShahbudinHusin 30/08/2017)

0

0

votes
Article Rating
Kongsikan artikel ini


PAKATAN HARAPAN MAJU SETAPAK LAGI, PAS TIADA PILIHAN LAGI SELAIN
SEGERA "BERKAHWIN" DENGAN UMNO

KENYATAAN MEDIA MAJLIS PRESIDEN PAKATAN HARAPAN
Majlis Presiden Pakatan Harapan telah membuat ketetapan berkenaan Pengerusi-Pengerusi Pakatan Harapan bagi negeri-negeri seperti berikut:
Selangor – YAB Dato’ Seri Mohamed Azmin Ali
Pulau Pinang – YAB Lim Guan Eng
Johor – YB Tan Sri Muhyiddin Yassin
Kedah – YB Dato’ Seri Mukhriz Mahathir
Pahang – YB Dato’ Fauzi Rahman
Perlis – YBhg Tn Hj Ameir Hassan
Wilayah Persekutuan – YB Tan Kok Wai
Kelantan – YB Dato’ Husam Musa
Terengganu – YB Dato’ Raja Kamarul Bahrin
Negeri Sembilan – YB Aminuddin Harun
Perak – YBhg Ahmad Faizal Dato’ Azumu
Melaka – YBhg Tn Hj Adli Zahari
Sabah – YB Christina Liew
Sarawak – YB Chong Chien Jien
YABhg Tun Dr Mahathir Mohamad
Pengerusi Pakatan Harapan
YB Datuk Seri Dr Wan Azizah Wan Ismail
Presiden Pakatan Harapan
YB Tan Sri Muhyiddin Yassin
Timbalan Presiden Pakatan Harapan
YAB Lim Guan Eng
Timbalan Presiden Pakatan Harapan
YBhg Hj Mohamad Sabu
Timbalan Presiden Pakatan Harapan
30 Ogos 2017.
Pakatan Harapan maju setapak lagi dengan komitmen yang semakin jelas untuk menumbangkan UMNO dan BN dalam pilihanraya akan datang.
Sehari selepas memutuskan tidak akan bekerjasama dengan Pas dan disusuli dengan pendirian PKR senada dengannya, Pakatan Harapan kini mengumumkan pula senarai pengerusi negeri-negeri sebagaimana tertera di atas.
Dengan perlantikan tersebut, Pakatan Harapan sudah boleh merancakkan gerak kerja dan penyusunan jentera di setiap negeri, kawasan Parlimen, DUN dan peti undi.
Pembahagian kerusi dan senarai calon pilihanraya juga sudah boleh dikenalpasti mulai sekarang.
Yang penting, dengan pengumuman senarai itu, ruang untuk Pakatan Harapan atau mana-mana parti di dalamnya mengadakan sebarang kerjasama dengan Pas benar-benar sudah tertutup rapat.
Lalu, apa pilihan Pas?
Sesuai dengan mandat MT UMNO yang memberi kuasa kepada Najib Razak memutuskan sama ada mahu bekerjasama dengan Pas atau sebaliknya, pilihan terbaik bagi parti pimpinan Hadi Awang itu ialah segera menjalinkan kerjasama rasmi dengan UMNO dan BN.
Teruskanlah hubungan percintaan, kemudian bertunang dan bersanding di atas pelamin dengan UMNO.
Gagasan Sejahtera mereka hanyalah gabungan yang membuang masa dan tidak mampu ke mana-mana.
Pas perlu bekerjasama dan berbahagi kerusi dengan UMNO di kawasan-kawasan Melayu jika ingin menang lebih banyak kerusi. Berperang secara tiga penjuru di mana umpama gajah sama gajah berlawan, Pas yang hanya ibarat sang kancil, lebih mungkin mati tersepit  di tengah-tengah saja.
Dalam pertandingan tiga penjuru, Pas bukan saja akan kalah banyak kerusi Parlimen, tersisih di Selangor yang rata-rata kawasan pilihanrayanya  ada pengundi bukan Melayu sekitar 20 hingga 30 peratus, gagal menawan semula Kedah dan Terengganu, bahkan akan turut kehilangan Kelantan yang dimenangi pada 1990 dengan bantuan Semangat 46.
Bekerjasama dan berbahagi kerusi saja satu-satunya cara untuk Pas menyelamatkan dirinya. Dengan saling bekerjasama, mendapat bantuan kewangan dan bersama-sama dengan UMNO menggunakan jentera kerajaan adalah peluang paling terbaik untuk Pas dapat menonjolkan dirinya dengan lebih berkesan lagi.
Dengan saling bekerjasama, Pas akan berpeluang lebih cerah untuk berkuasa di beberapa negeri, selain berkongsi kuasa dengan UMNO di peringkat Pusat yang seterusnya akan menjanjikan jawatan menteri dan pengerusi GLC yang bergaji lumayan.
Lagi pun dengan mandat MT UMNO kepada Najib sebagaimana yang diumumkan oleh Annuar Musa, ia adalah isyarat paling jelas bahawa UMNO sangat memerlukan bantuan Pas dalam pilihanraya kali ini.
Jika tidak perlukan Pas, untuk apa MT UMNO serahkan mandat kepada Najib yang diketahui umum punya hubungan intim dengan Hadi?
Pas diperlukan bukan saja untuk mengukuhkan lagi sokongan segmen Melayu terhadap UMNO, bahkan kesediaan parti itu bekerjasama dengan sendirinya mampu menyucikan Najib daripada segala skandal 1MDB, hubungannya  dengan Jho Low, pembaziran Rosmah Mansor dan kekayaan mendadak Riza Aziz.
Tanpa disucikan oleh Pas dan Hadi yang sebelum ini mengkafirkan UMNO atas amalan politik suku dan agama suku, Najib akan terus bergelut dengan kesukaran dan kepayahan untuk berdepan dengan Pakatan Harapan yang dipengerusikan oleh Tun Mahathir dalam pilihanraya akan datang.
Tiada alasan untuk pengundi normal memilih seorang kleprokrat untuk terus menyusahkan rakyat dalam cara pentadbirannya, melainkan jika Najib disucikan oleh Pas terlebih dahulu.
Lebih-lebih lagi dengan langkah demi langkah disusun Pakatan Harapan kebelakangan ini, ia dengan sendirinya menguak lebih keyakinan pengundi terhadap gabungan alternatif itu untuk membentuk kerajaan baru menggantikan BN yang semakin mereput kepercayaannya di kalangan rakyat.
Maka, atas dasar saling memerlukan atau perkiraan menang-menang, Pas dan UMNO tidak perlu menunggu lebih lama untuk mengumumkan hubungan kerjasama mereka.
(ShahbudinHusin 30/08/2017)

0

0

votes
Article Rating
Kongsikan artikel ini


PENJELASAN PEGUAM TENTANG DAKWAAN SARAWAK REPORT GAGAL KEMUKA PENYATA
PEMBELAAN

PENJELASAN UNDANG-UNDANG BERHUBUNG KEDUDUKAN KES FITNAH HADI AWANG (PAS) vs CLARE REWCASTLE-BROWN (SARAWAK REPORT) DI LONDON, UNITED KINGDOM !!!
1. Sebenarnya, sebelum ini, saya telah diminta untuk memberi pandangan saya berhubung kesan dan efek Perintah 02.08.2017 yang dibuat oleh MAHKAMAH TINGGI di United Kingdom itu, selepas pendengaran permohonan bertarikh 16.06.2017, seperti yang dilaporkan oleh MALAYSIAN INSIGHT bertarikh 06.08.2017 bertajuk “Pengarang Sarawak Report diperintah bayar RM84,000 kepada Hadi”, yang mana saya telah berikan pandangan saya melalui Siri : 1005 bertarikh 07.08.2017, sebelum ini.
2. Namun, pada hari Khamis, 31.08.2017, telah tertular pula satu lagi Laporan terbaru, yang diterbitkan oleh THE THIRD FORCE, seperti yang juga diterbitkan semula oleh MALAYSIATODAY pada 31.08.2017 dan bertajuk “SARAWAK REPORT GAGAL MENGEMUKAN PEMBELAAN”, di mana antara lain dilaporkan :
“Pada jam 4.00 petang, masa United Kingdom (UK), Ketua Editor Sarawak Report, Clare Rewcastle Brown, gagal mengemukan bukti kepada Mahkamah di London bahawa Perdana Menteri Malaysia Datuk Seri Najib Razak menyogok Presiden PAS Dato’ Seri Abdul Hadi Awang sebanyak RM90 juta. Kegagalan beliau untuk berbuat demikian melanggar perintah Mahkamah bertarikh 2 Ogos 2017 (lihat di bawah) yang memerlukan beliau untuk memfailkan serta mengemukan pembelaan beliau mengikut tarikh yang ditetapkan.”
3. Ramai yang telah bertanyakan saya berhubung kandungan Laporan itu, yang menyebabkan saya memberi pandangan saya melalui tulisan saya di sini, setakat dan terhad cuma melalui maklumat yang tertera pada apa yang tampak seolah-olah satu PERINTAH MAHKAMAH TINGGI di United Kingdom bertarikh 02.08.2017, yang turut sama ditampilkan dalam Laporan itu.
4. Dari segi undang-undang, menurut kandungan PERINTAH MAHKAMAH bertarikh 02.08.2017, jika Perintah itu adalah Perintah yang sah dan tidak disalahubah oleh mana-mana pihak ketiga :
(a) Pihak HADI AWANG (PAS) adalah dimestikan untuk membayar deposit kos sebanyak Pound Sterling 14,350 kepada Pejabat Dana Mahkamah (Courts Funds Office) pada atau sebelum jam 4 petang (waktu United Kingdom) pada 23.08.2017, dan
(b) Pihak CLARE REWCASTLE-BROWN (SARAWAK REPORT) pula adalah dimestikan, pada atau sebelum jam 4 petang (waktu United Kingdom) pada 23.08.2017, untuk :
(i)  membayar kos berkaitan pendengaran permohonan bertarikh 16.06.2017 terdahulu sebanyak Pound Sterling 15,000 kepada  pihak HADI AWANG (PAS), dan
(ii) memfailkan ke Mahkamah  dan meyerahkan kepada pihak HADI AWANG (PAS) akan PENYATA PEMBELAAN dalam tindakan itu.
5. Saya tidak berhasrat untuk memberi komen berhubung isu kos yang sepatutnya diselesaikan oleh kedua-dua pihak, yakni pihak HADI AWANG (PAS) dan juga pihak CLARE REWCASTLE-BROWN (SARAWAK REPORT), kerana tiada maklumat daripada Laporan itu samada deposit kos, dan kos, masing-masing, melalui PERINTAH bertarikh 02.08.2017, seperti yang dirumuskan di Perenggan 4(a) dan (b)(i) di atas, telah dibayar ataupun tidak.
6. Malahan saya percaya isu untuk perbincangan sebenar di sini adalah berkaitan pemfailan dan penyerahan PENYATA PEMBELAAN melalui PERINTAH bertarikh 02.08.2017, seperti yang dirumuskan di Perenggan 4(b)(ii) di atas, berhubung petikan-petikan di dalam kandungan Laporan THE THIRD FORCE , seperti yang juga diterbitkan semula oleh MALAYSIATODAY 31.08.2017 bertajuk “SARAWAK REPORT GAGAL MENGEMUKAN PEMBELAAN”, yang mana adalah dipetik semula seperti berikut :
“Walaupun mempunyai masa yang mencukupi sejak setahun lalu untuk mengumpul bukti-bukti terhadap tuduhan beliau, Clare gagal untuk mengemukannya walau sedikit, bermakna segala dokumen yang di dakwa di miliki olehnya yang mengandungi pelbagai salah laku Najib adalah palsu semata-mata. Hakim mungkin tahu bahawa, maksud saya, jika memang dokumen tersebut tulen, mengapa beliau begitu keberatan untuk mengemukannya? Tidakkah dengan mengemukakan ‘bukti-bukti’ akan meyakinkan Hakim bahawa Najib adalah seorang yang tidak mulia yang mampu merasuah seseorang seperti Hadi ?”, dan
“Kegagalan beliau untuk berbuat demikian sebenarnya menunjukkan bahawa dia mempunyai niat jahat untuk menjatuhkan pemimpin yang dipilih secara demokrasi bagi sebuah negara yang berdaulat. Dan sekarang, apabila arus berlawanan dengan kehendaknya, dia cuba untuk mengheret perbicaraan melepasi pilihanraya umum ke-14 dengan memohon lanjutan daripada Hakim. Tetapi Hakim dengan lebih atau kurang memberitahu beliau segalanya sudah berlalu.”
7. Untuk fahaman mudah kesemua pembaca yang prihatin, kandungan petikan-petikan Laporan Laporan  THE THIRD FORCE 31.08.2017 itu, seperti yang dipetik di Perenggan 6 di atas, adalah SALAH dan TIDAK BENAR dari segi undang-undang kerana :
(a) PENYATA PEMBELAAN adalah cuma satu dokumen yang memberikan butiran fakta dan pengataan berhubung isu-isu yang akan dirujuk dan digunapakai oleh pihak Responden iaitu, pihak CLARE REWCASTLE-BROWN (SARAWAK REPORT) semasa PERBICARAAN tindakan SAMAN FITNAH oleh pihak HADI AWANG (PAS) kelak !!,
(b) PENYATA PEMBELAAN adalah dokumen undang-undang yang TIDAK MENGANDUNGI mana-mana BUKTI, kerana BUKTI tidak boleh ditampilkan melalui PENYATA PEMBELAAN !!,
(c) BUKTI seperti yang dirujuk di dalam petikan-petikan Laporan  THE THIRD FORCE 31.08.2017 itu, cuma akan ditampilkan selepas arahan-arahan lanjut semasa PENGURUSAN KES oleh Mahkamah terbabit, dan itupun melalui satu lagi dokumen Mahkamah yang berlainan yang dipanggil “BUNDLE OF DOCUMENTS”, yang semestinya akan diarahkan kelak !!
(d) Justeru, ianya adalah SALAH dan TIDAK BENAR untuk sesiapa membuat RUMUSAN dan KESIMPULAN bahawa kononnya pihak CLARE REWCASTLE-BROWN (SARAWAK REPORT) telah kononnya “gagal menampilkan bukti kenyataan beliau” yang menjadi asas tindakan saman pihak HADI AWANG (PAS), kerana UNDANG-UNDANG belum pun perlukan pihak CLARE REWCASTLE-BROWN (SARAWAK REPORT) untuk tampilkan sebarang BUKTI di tahap ini !!, dan
(e) Walhal, samada pihak CLARE REWCASTLE-BROWN (SARAWAK REPORT) telah failkan dan serahkan PENYATA PEMBELAAN ataupun memperolehi lanjutan masa bagi tujuan pemfailan dan penyerahan PENYATA PEMBELAAN juga tidak langsung dinyatakan di dalam  Laporan Laporan  THE THIRD FORCE 31.08.2017 itu sama sekali !!
8. Jawaban sebenar akan siapakah yang BETUL ataupun SALAH berhubung Laporan SARAWAK REPORT berkaitan perolehan dana 90 juta oleh PAS daripada Kerajaan NAJIB RAZAK itu akan cuma diketahui di hujung perbicaraan kes ini di MAHKAMAH TINGGI di United Kingdom itu, kelak !!
DEMI AGAMA DAN NEGARA TERCINTA !!!
(Tulisan di atas adalah pandangan peguam Haniff Khatri Abdullah yang dipetik daripada laman Facebook miliknya)

0

0

votes
Article Rating
Kongsikan artikel ini


SUDAH MERDEKAKAH KITA?

Merdeka, merdeka, merdeka…
Sudah 60 tahun kita menyambut merdeka, tapi kali ini ada yang bangga dan merasakan kemerdekaan sebenar ialah apabila 1MDB dapat membayar hutangnya sehari lebih awal daripada yang dijadualkan.
Apakah itu patut dibanggakan?
Bukankah ia memang janji yang perlu ditunaikan?
Lagi pun,  31 Ogos iaitu tarikh akhir pembayaran perlu dibuat adalah cuti umum, jadi sudah tentu bayarannya perlu dibuat sehari lebih awal daripada itu.
Jika tidak, dengan cuti merdeka, sambung cuti Aidil Adha dan kemudian cuti tambahan lagi atas kejayaan atlit negara di Sukan SEA, sudah pasti hampir seminggu akan tertangguh lagi bayaran itu.
Bila tertangguh lagi, sudah pasti kena denda lagi sepertimana sebelum ini.
Awal bulan lalu,  disebabkan gagal melakukan pembayaran penuh AS$603 juta pada 31 Julai, IPIC setuju memberi lanjutan tempoh selama 5 hari lagi.
Kemudian, selepas 5 hari di mana 1MDB gagal juga membuat bayaran, IPIC setuju memberi tambahan masa selama sebulan lagi iaitu sehingga 31 Ogos dengan syarat bayaran AS$310 juta hendaklah dibayar pada 12 Ogos.
Tetapi, apa jadi akhirnya?
Bayaran yang dibuat kepada IPIC pada 12 Ogos itu bukan lagi AS$310 juta, tetapi AS$360 juta.
Kenapa bertambah AS$50 juta?
Bermakna, setiap kali kelewatan pasti ada harganya.
Kesimpulannya, tiada yang menghairankan bila 1MDB dapat membayar kepada IPIC sebagaimana yang dipersetujui. Ia menang kewajipan 1MDB untuk menunaikannya dan untuk mengelakkan didenda lagi.
Macam kita wajib sembahyang lima waktu dalam sehari, apakah wajar kita berbangga dan heboh sekampung ketika dapat menunaikannya tepat pada waktunya?
Yang lebih penting daripada itu untuk kita fikirkan dengan jiwa bebas dan merdeka ialah mengapa bayaran penyelesaian keseluruhan berjumlah AS$1.2 bilion perlu dibayar oleh 1MDB kepada IPIC?
Sehingga ini, satu peringkat iaitu AS$603 juta memang sudah dibayar, tetapi ada satu lagi pembayaran dengan jumlah yang sama perlu dijelaskan sebelum 31 Disember akan datang.
Apakah tiada masalah lagi bagi 1MDB untuk membayarnya ketika itu?
Selain bayaran AS$1.2 bilion tersebut, sebagai sebahagian penyelesaian yang dipersetujui, 1MDB juga setuju menanggung pembayaran faedah dan pokok bagi dua bon bernilai AS$3.5 bilion yang dijamin oleh IPIC.
Jadi, bermakna sahlah hilang terus wang yang dibayar oleh 1MDB kepada syarikat Aabar palsu sebelum ini?
Siapa yang sebenarnya untung dan siapa pula yang rugi di sebalik kehilangan wang tersebut?
Merdeka, merdeka, merdeka….kita yang merdeka atau Jho Low yang akan terus bebas merdeka?
Akhirnya, moga sambutan merdeka tahun depan iaitu selepas PRU 14 diadakan, kemerdekaan yang kita nikmati benar-benar memberi erti dalam kehidupan, bukan semata-mata kerana bangga dapat membayar hutang, sedangkan poket sendiri masih lagi kekurangan wang.
(ShahbudinHusin 31/08/2017)

0

0

votes
Article Rating
Kongsikan artikel ini


SIAPA SESAT, SIAPA TIDAK?

Setiausaha Agung UMNO, Tengku Adnan Tengku Mansor adalah antara pemimpin UMNO dalam pentadbiran Najib Razak yang secara terbuka pernah melabelkan Pas sebagai parti sesat.
“Kalau kata Pas itu parti Islam, tapi pada saya Pas adalah parti yang mengajar ajaran sesat. Parti yang memesongkan akidah.
“Berapa masjid dan surau yang Pas bangunkan? Yang mereka tahu pecah-belah dan pesongkan akidah kita.
“Dia yang mulakan sembahyang dua imam, mengatakan sembelihan orang UMNO tidak boleh dimakan dan mendakwa imam yang digaji UMNO tidak sah menikahkan anak kita,” ujar beliau yang juga Menteri Wilayah Persekutuan.
Itu adalah antara perkataan-perkataan yang pernah dilafazkan oleh Tengku Adnan terhadap Pas pada 2014 dahulu.
Berikutan dengannya, Pas ketika itu dilaporkan mahu mengambil tindakan undang-undang terhadap Tengku Adnan.
Namun, rasanya tiada tindakan undang-undang pernah diambil oleh Pas terhadap Tengku Adnan sehingga kini berhubung kenyataannya itu.
Lagi pun, itu cerita 2014.
Sekarang ini Tengku Adnan sudah ada pandangan berbeza mengenai Pas kerana baginya Pas sudah jadi baik dan tidak lagi sesat sebagaimana dahulu.
Malah, beliau kini mengucapkan syukur serta berkata “Alhamdulillah”  kerana Pas tidak lagi bekerjasama dengan Pakatan Harapan dan seterusnya menyatakan pendirian itu akan memberi kelebihan kepada UMNO dan BN memenangi pilihanraya umum akan datang.
“Lebih dari itu, kita juga mengharapkan Pas dapat bekerjasama dengan kita. Itu saja harapan kita,” katanya.
Lihat, pada 2014 dikatanya Pas sesat, tapi kini diharapkannya dapat bekerjasama pula dengan parti tersebut.
Dulu juga Pas pernah melabelkan UMNO sebagai kafir dan amalan politik suku, agama suku itu sebagai bertentangan dengan Islam.
Tetapi, perkembangan politik mutakhir ini menunjukkan Pas lebih condong kepada UMNO dan BN, selain pernah menyatakan tidak mahu lagi berebut kuasa dan memadai dapat menjadi penasihat saja kepada kerajaan sedia ada.
Jadi, sekarang ini siapa yang sesat, siapa yang tidak dan siapa yang kafir, siapa yang tidak?
Ataukah jika  sudah jadi kawan dalam politik, semuanya tidak lagi sesat, tidak lagi kafir?
(ShahbudinHusin 01/09/2017)

0

0

votes
Article Rating
Kongsikan artikel ini


TIDAK MENGHAIRANKAN JIKA ANWAR DAN TUN MAHATHIR TIDAK DIPANGGIL OLEH
RCI FOREX

KENYATAAN MEDIA
Pada 30 Ogos 2017, peguam saya di Suruhanjaya Siasatan Di-Raja (RCI) ke dalam kerugian matawang asing Bank Negara Malaysia memohon pengesahan bahawa saya akan dipanggil sebagai saksi.
Saya cukup terkejut apabila pengerusi Tan Sri Sidek menjawab bahawa mereka ‘belum memutuskan’ sama ada akan memanggil saya atau tidak.
Memandangkan saya merupakan Menteri Kewangan pada ketika kejadian tersebut berlaku, sudah pasti ini bukan suatu keputusan yang sukar untuk dibuat!
Amat menyedihkan jika siasatan ini ditutup tanpa mendengar keterangan saya.
Oleh kerana sepanjang pendengaran ini diadakan nama saya telah dipetik beberapa kali, maka amatlah mustahak untuk saya dibenarkan memberi keterangan.
Suruhanjaya ini telah beberapa kali berkata bahawa ianya mahu menegakkan kebenaran dalam isu ini. Oleh itu, mereka pasti tahu bahawa cara terbaik adalah dengan membenarkan saksi-saksi kritikal seperti saya dan Tun Dr Mahathir, yang merupakan perdana menteri ketika itu, untuk memberi keterangan.
Tugas dan matlamat sesebuah Suruhanjaya Siasatan Di-Raja bukanlah untuk membuat kesimpulan atau keputusan pramatang atau memfitnah mana-mana pihak, tetapi untuk menegakkan kebenaran.
Anwar Ibrahim
2 September 2017
Ulasan –
Sejak awal lagi tujuan penubuhan Suruhanjaya Siasatan Diraja atau RCI berkaitan forex ini memang sudah diragui. Ia bukan untuk mencari kebenaran, tetapi semata-mata untuk menggali kesalahan Tun Mahathir Mohamad.
Jika bersama kesalahan Tun Mahathir itu, kesalahan Anwar Ibrahim dapat dicari sama , ia tentulah lebih menggembiran Najib kerana kedua-duanya kini merupakan gandingan yang sudah menjadi musuhnya.
Oleh itu, tidak menghairankan jika Anwar dan Tun Mahathir tidak akan dipanggil untuk memberi keterangan kepada RCI forex. Tahu-tahu nanti, kedua mereka terus diputuskan bersalah atas kerugian urusniaga forex itu.
Maka dengan keputusan itu dapatlah Najib dan seluruh jentera UMNO menggunakannya sebagai modal kempen pilihanraya nanti. Lalu, dalam masa yang sama terlupalah rakyat kepada skandal 1MDB, kemasukan wang beribu-ribu juta ke dalam akaun Najib, hubungannya dengan Jho Low, kekayaan mee segera Riza Aziz,  himpunan barang kemas yang diterima Rosmah sebagai hadiah, cukai GST yang mencekik setiap hari, beban kos sara hidup kian melambung dan pelbagai isu lainnya lagi.
Setelah pelbagai kejadian pelik seperti hilangnya enjin jet, nama Altantuya terpadam dalam rekod Imigresen, ada Pak Arab kononnya sanggup menderma sebanyak RM2,600 juta tanpa mengharapkan balasan, tidak dipanggilnya  Anwar dan Tun Mahathir untuk memberi keterangan kepada RCI forex dan kemudian terus diletakkan segala beban kesalahan kepada mereka, mungkin satu lagi kejadian pelik yang bakal disaksikan dunia akan berlaku di Malaysia.
Barangkali hanya dengan tidak memanggil mereka saja lebih memudahkan urusan mencari kesalahan itu. Tun Mahathir, sebagai membuktikan keberaniannya, pada 24 Ogos lalu telah hadir dengan kerelaannya sendiri dalam sessi pendengaran RCI forex yang diadakan  di Istana Kehakiman, Putrajaya.
Kesediaannya hadir menunjukkan beliau tidak pernah takut dengan apa juga ancaman yang cuba dihadapkan kepadanya, meskipun sedar namanya masih tidak disenaraikan untuk dipanggil memberi keterangan.
Dan jika dipanggil, tidak mustahil Tun Mahathir bukan saja akan menjawab segala soalan yang ditanyakan kepadanya dengan mudah, malahan akan “melibas” dan “membelasah” sekali sesiapa yang berkenaan dalam jawapannya.
Apakah Pengerusi dan anggota RCI forex sedia menghadapi situasi itu?
Begitu juga dengan Anwar, sebagai Menteri Kewangan ketika itu, beliau tentu saja lebih mengetahui banyak perkara dan tidak memanggilnya untuk memberi keterangan pasti saja lebih memudahkan kesalahan ditujukan kepada sasaran yang telah diputuskan.
Jadi, walaupun Anwar sekali lagi menawarkan dirinya dan Tun Mahathir perlu untuk dipanggil memberi keterangan, hasrat itu mungkin tidak kesampaian sehingga ke akhirnya.
Di ulang sekali lagi, lebih mudah untuk membuat keputusan tanpa memanggil kedua-tokoh tersebut, biar pun keputusan RCI forex nanti hanya akan ditertawakan oleh dunia.
Najib tidak akan peduli semua itu kerana selama beliau menjadi Perdana Menteri ini pun, dirinya memang sudah terlalu kerap diketawakan dunia.
(ShahbudinHusin 02/09/2017)

0

0

votes
Article Rating
Kongsikan artikel ini


YESSSS, INILAH GAMBARAN PALING TEPAT!!

Apa yang disebut oleh Lim Guan Eng ini mungkin merupakan keadaan sebenar yang akan berlaku dalam PRU 14 akan datang iaitu PH lawan BN dan bukannya BN, PH dan Pas saling berebut untuk menjadi pemenangnya.
Meskipun Pas akan bertanding bersendirian, tetapi mereka jelas sudah menjadi sekutu BN dan bukan bertanding untuk menang pilihanraya bagi diri mereka sendiri.
Ini juga menjadikan buat pertama kali Pas bertanding untuk memenangkan pihak lain iaitu BN. Tidak kedapatan lagi UMNO dan BN dimusuhi oleh Pas seperti sebelumnya, sebaliknya sasaran mereka ialah DAP, Amanah dan Tun Mahathir Mohamad.
Najib Razak yang sedang berkuasa dan  semakin membawa kerosakan kepada negara tidak lagi “cacat” di mata Pas.
Di atas kertas, memang nampak seperti pertandingan tiga penjuru yang berlaku, namun hakikatnya hanya pertembungan dua penjuru saja yang wujud.
Satu untuk mengekalkan BN berkuasa dan satu lagi untuk menjadikan PH mampu mengalahkan BN dan seterusnya dapat membentuk kerajaan yang baru. Pas adalah sekutu bantuan untuk mengelakkan BN dan Najib kehilangan kuasa.
Oleh yang demikian, ada baiknya dilupakan terus polemik mengenai perlu atau tidak bekerjasama dengan Pas, sama ada oleh PH atau mana-mana parti mahu pun individu tertentu dalam gabungan tersebut.
Lupakan saja parti tersebut, sebaliknya perkuatkan kempen dan penerangan kepada rakyat dan pengundi bahawa mengundi Pas atau BN akan menghasilkan keputusan yang sama – menjadikan Najib  terus berkuasa.
Segalanya sudah terang lagi bersuluh. PH tidak harus terus meraba-raba berjalan di dalam cahaya yang sudah terang.
Terima realiti pertandingan tiga penjuru sebagai hakikat yang tidak dapat dielakkan lagi, tetapi berusaha menukarnya menjadi pertembungan dua penjuru dengan gerak kerja bersepadu untuk meyakinkan pengundi tentang realiti sebenar yang ada di depan mata mereka.
Pengundi kini bukan lagi seperti masa lalu. Mereka tidak lagi terikat dengan penyebaran maklumat melalui akhbar atau televisyen semata-mata.
Medium alternatif dan media sosial tidak lagi memihak kepada BN. Mereka sudah lama kecundang. Timbalan Perdana Menteri, Ahmad Zahid Hamidi sendiri mengesahkan baki yang bersama BN hanya tinggal 6.6 peratus saja, manakala selebihnya mahu menjunjung perubahan.
Jadi, tidak usah bimbang.
Lagi pula, ramai makcik Felda pun sudah ada telefon pintar ketika ini. Apa yang perlu ialah PH terus bergerak ke hadapan dan merangka strategi berterusan menukar pertandingan tiga penjuru kepada pertembungan dua penjuru sebagai kefahaman maksimum sebelum hari pembuangan undi.
Insya Allah, kemenangan akan menjadi milik kita.
(ShahbudinHusin 03/09/2017)

0

0

votes
Article Rating
Kongsikan artikel ini


MEMO BUAT SALLEH SAID KERUAK – NAJIB, JIKA BERKUASA LAGI, LEBIH
MENAKUTKAN BERBANDING DAP

Entah untuk kali yang ke berapa, Salleh Said Keruak, atas kedudukannya sebagai Menteri Komunikasi dan Multimedia, terus memainkan peranan berusaha menghasut orang-orang Melayu tentang bahayanya DAP dan kemungkinan parti itu menguasai negara selepas pilihanraya umum akan datang.
Secara tidak langsung, usaha keras beliau itu memberi gambaran UMNO dan BN semakin cemas menanti detik ketibaan PRU 14 yang bakal menjadikan mereka kehilangan kuasa sebagai kerajaan.
Salleh memberi gambaran bahawa DAP akan bertanding 60 kerusi Parlimen dan jika pengundi Melayu berpecah, parti itu akan meningkatkan jumlah kemenangannya dan seterusnya memungkinkan Pakatan Harapan menguasai Putrajaya.
Bagi Salleh, jika Pakatan Harapan memerintah nanti, DAPlah yang paling berkuasa dalam negara ini.
Namun, tambahnya, agenda DAP untuk menguasai negara ini tidak akan berjaya jika pengundi Melayu tidak bersama mereka.
Pertama, daripada mana Salleh mendapat maklumat DAP akan bertanding 60 kerusi Parlimen pada pilihanraya akan datang sedangkan dalam PRU 13 yang lalu, mereka cuma bertanding 51 kerusi saja?
Adakah jumlah yang kononnya DAP akan bertanding itu sengaja ditambah bagi tujuan untuk lebih menakutkan orang Melayu kepada DAP?
Dengan DAP hanya bertanding cuma 51 kerusi dalam PRU 13 lalu,  adalah mustahil jumlahnya akan meningkat kepada 60 dalam pilihanraya akan datang kerana mereka perlu berbahagi kerusi bukan Melayu dengan PKR dan juga lain-lain parti.
Malah, sebagai tanda kompromi dan untuk meningkatkan peluang menuju Putrajaya, tidak mustahil DAP akan mengurangkan jumlah kerusi yang ditandinginya bagi membolehkan lebih banyak pihak terlibat dan saling bekerjasama dalam pilihanraya.
Dengan bertanding sama ada kekal di 51 kerusi atau cuma 50 kerusi, tentulah tidak mungkin DAP mampu memenangi kesemuanya, kecualilah jika lawannya daripada MCA, MIC atau Gerakan langsung tidak berguna dan ditolak secara total oleh pengundi.
Dalam hal ini, barangkali jumlah yang akan dimenangi DAP ialah hanya 40 atau 42 kerusi saja.
Lagi pula, jika DAP kalah di kerusi yang ditandinginya, pihak lain yang menang daripada BN ialah sama ada calon MCA, MIC atau Gerakan.
Apa bezanya?
Untuk membentuk majoriti mudah menguasai Putrajaya, Pakatan Harapan memerlukan kemenangan sekurang-kurangnya 112 kerusi Parlimen, maka adakah jumlah 40 atau 42 kerusi itu boleh menjadikan DAP begitu berkuasa dan menentukan hala tuju negara dalam segala hal?
Bagaimana dengan  lebih 70 kerusi Parlimen Melayu yang dimenangi oleh Bersatu, PKR, Amanah serta sumbangan Parti Warisan di Sabah?
Bukankah yang akan menjadi majoriti dan menguasai kerajaan Pakatan Harapan masih parti-parti Melayu daripada Bersatu, PKR,  Amanah dan Warisan?
Lebih daripada itu, Pakatan Harapan juga mempunyai sejumlah pemimpin Melayu yang jauh lebih berwibawa untuk mengurus kerajaan dan menjaga kepentingan rakyat seperti Tun Mahathir Mohamad, Anwar Ibrahim, Muhyiddin Yassin, Dr. Wan Azizah Wan Ismail, Azmin Ali, Mukhriz Mahathir, Nurul Izzah, Sallahuddin Ayub, Husam Musa serta sederetan yang lain lagi.
Dalam hal ini,  Salleh sepatutnya tidak perlu risau, bukan saja kepentingan Melayu, bahkan hak seluruh rakyat akan dijaga dengan sebaiknya oleh kerajaan baru Pakatan Harapan nanti.
Ini kerana, meskipun mungkin DAP memenangi banyak kerusi dari segi parti,  tetapi dari segi keseluruhannya ia masih dikawal oleh parti dan pemimpin Melayu yang berwibawa yang lain dalam Pakatan Harapan.
Berbanding jika UMNO dan BN terus berkuasa dan Najib Razak kekal lagi menjadi Perdana Menteri, ia sebenarnya adalah situasi yang lebih menakutkan bagi kita semua.
Najib, sebagaimana pernah disebut oleh bekas menteri, Zaid Ibrahim bahawa caranya memimpin negara ini seperti Maharaja dan ditekankan lagi oleh Tun Mahathir Mohamad sebagai mengamalkan budaya “cash is king” tegar, bermakna tiada sesiapa dapat mengawal beliau.
Siapakah yang dapat mengawal Najib daripada tidak menaikkan kadar cukai GST dan menghapuskan lebih banyak subsidi?
Siapakah yang dapat mengawal daripada tidak berlaku pemborosan, pembaziran, kemewahan melampau atau munculnya dua tiga lagi Jho Low dalam negara ini?
Siapakah yang mampu mengawal daripada tidak meneruskan kecondongan kepada negara China yang kini sudah jelas mula berleluasa?
Siapa? Siapa? Siapa?
(ShahbudinHusin 04/08/2017).

0

0

votes
Article Rating
Kongsikan artikel ini


SATU LAGI SUARA BERHARGA DARI ISTANA

Negara punya institusi yang lebih baik dan memiliki lebih kebebasan pada ‘zaman awalnya’ ketika ia dipimpin golongan penguasa yang tidak menyalahgunakan kuasa mereka, kata Tunku Zain al-Abidin Tuanku Muhriz, presiden
 Institute for Democracy and Economic Affairs
 (Ideas).”Saya fikir sangat penting untuk mengenal pasti golongan elit yang menyalahgunakan instrumen dan jentera kerajaan untuk memperkaya diri mereka.
“Saya kira jika melihat kembali pada sejarah, saya fikir kita akan bersetuju pada zaman awalnya, ketika kita dipimpin oleh golongan elit (yang tidak berhasrat untuk memperkaya diri mereka), kita memiliki semak dan imbang yang lebih baik, kepimpinan yang lebih baik, intitusi yang lebih baik. Kita memiliki kebebasan yang lebih,” kata beliau dalam dalam satu sidang demokrasi di Kuala Lumpur semalam.
Siapa Tunku Zain al-Abidin Tuanku Muhriz?Beliau adalah anakanda kepada Tuanku Muhriz Tuanku Munawir, Yang Dipertuan Besar Negeri Sembilan Darul Khusus.Bermakna, satu lagi suara daripada Istana telah muncul yang jelas memperlihatkan keadaan negara ketika ini tidaklah sebaik seperti yang digembar-gemburkan oleh media propaganda.Keadaan negara, hakikatnya bukan saja tidak diyakini akan menjadi lebih baik pada masa depan dengan kepimpinan sedia ada, malah ternyata lebih buruk jika dibandingkan dengan era-era terdahulu.Sebelum ini, Sultan Perak, Sultan Nazrin Shah dan Tunku Mahkota Johor, Tunku Ismail Sultan Ibrahim adalah dua suara keramat dan berdaulat daripada Istana yang kerap tampil memperkatakan tentang rasuah dan penyalahgunaan kuasa dalam negara.Sesungguhnya, kemunculan suara-suara daripada Istana seperti ini adalah pedoman paling berharga buat rakyat untuk memastikan negara ini sentiasa menjadi lebih baik, lebih baik dan terus lebih baik di masa-masa hadapan.Lalu, marilah kita bersatu mewujudkan kerajaan baru untuk masa depan Malaysia yang lebih jitu dan tidak haru-biru.
(ShahbudinHusin 04/09/2017).

0

0

votes
Article Rating
Kongsikan artikel ini


DI SEBALIK SEJARAHNYA CUBA DIPADAM, NAJIB SENDIRI TAK MAMPU MELUPAKAN
TUN MAHATHIR

Kebelakangan ini terdapat kecenderungan yang semakin ketara di pihak UMNO dan kerajaan untuk memadam sejarah berkaitan bekas Perdana Menteri keempat, Tun Mahathir Mohamad.
Diberitakan dan menjadi heboh diperkatakan bahawa antara yang berlaku ialah di buku teks, di galeri pameran, ketika sambutan kemerdekaan dan di latar belakang siaran berita sebuah stesen televisyen.
Jika teks sejarahnya tidak dipadamkan, gambar beliau atau bangunan yang menjadi ikon ketika pentadbirannya selama 22 tahun akan dihilangkan.
Semua itu dilakukan tidak lain adalah bertujuan agar rakyat melupakan Tun Mahathir atau tujuannya yang lebih sadis ialah untuk menggambarkan Tun Mahathir tidak pernah melakukan apa-apa untuk negara ini.
Segala-galanya bagi golongan pengampu, penjual propaganda dan penagih dedak ialah untuk menonjolkan Najib jauh lebih baik,  jauh lebih lebih hebat berbandingTun Mahathir dan satu-satunya peneraju unggul dalam membangunkan Malaysia.
Soalnya, dapatkah sejarah Tun Mahathir dipadamkan?
Tidak dipastikan sama ada segala usaha tersebut dalam pengetahuan dan mendapat restu Najib atau sebaliknya. Jika ia semata-mata usaha golongan pengampu, penjual propaganda dan penagih dedak, tindakan cuba memadam sejarah Tun Mahathir sebenarnya adalah kerja bodoh dan sia-sia.
Tidak perlu disenaraikan satu persatu, harus diakui jasa dan sumbangan Tun Mahathir terlalu besar untuk negara ini. Malah, lagi cuba dipadam, lagi segar ingatan rakyat terhadap segala sumbangannya.
Bagaimana rakyat boleh lupa jasa Tun Mahathir ketika mereka memandu selesa di Lebihraya Utara-Selatan, ketika terpandang KLCC dan Menara Kuala Lumpur yang indah, ketika megah berada di KLIA yang bertaraf dunia atau ketika berurusan dengan pejabat kerajaan di Putrajaya?
Dalam semua urusan kehidupan rakyat Malaysia ketika ini, mahu tidak mahu, mereka terpaksa akur bahawa sebahagian daripadanya adalah atas usaha dan idea Tun Mahathir.
Bolehkah sesiapa pura-pura melupakannya?
Sekiranya usaha memadam sejarah Tun Mahathir itu dalam pengetahuan dan direstui oleh Najib, terbukti juga bahawa Perdana Menteri sendiri tidak jujur mengenainya.
Dalam banyak ucapan dan ulasan, sama ada berkaitan politik, pembangunan negara atau pengangkutan awam yang dibuat oleh Najib, beliau sendiri sebenarnya tidak dapat melupakan Tun Mahathir.
Terlalu kerap dan acapkali beliau cuba membandingkan dirinya dengan Tun Mahathir yang secara langsung menggambarkan bayangan sejarah serta jasa bekas Perdana Menteri itu sukar dilupakannya.
Bahkan, semalam pun Najib masih teringat-ingat akan Tun Mahathir apabila menyindir bekas Perdana Menteri itu yang sepatutnya sudah bersara, tetapi memilih untuk aktif semula.
Meneliti semua itu, sudah tentu juga ketika Najib berada di kediaman rasmi Seri Perdana atau berada di pejabatnya di Bangunan Perdana Putra, beliau turut selalu terbayang-bayang wajah Tun Mahathir yang memberi keselesaan kepadanya untuk tinggal bersama keluarga dan melakukan kerja sebagai Perdana Menteri.
Bayangkan jika tiada semua itu, apakah Najib selesa bekerja di bangunan  usang di Jabatan Perdana Menteri di Jalan Dato’ Onn atau beliau dan Rosmah dapat tidur nyenyak di Seri Perdana lama di Jalan Terengganu, Bukit Persekutuan yang kini sudah dijadikan Galeri Seri Perdana?
Jika Najib sendiri pun selalu teringat-ingat dan tidak dapat membuang sejarah Tun Mahathir daripada kotak pemikirannya, bagaimanakah beliau mahu rakyat melupakannya?
Dalam hal ini, pepatah ada menyebut – harimau mati meninggalkan belang, manusia mati meninggalkan nama.
Sama ada baik atau buruk perlakuan seseorang itu, ia tetap akan diingati sampai bila-bila. Jika baik, harumlah nama yang menjadi ingatan. Sekiranya buruk, hitam dan busuknya nama yang ditinggalkan.
Semua bekas Perdana Menteri ada nama dan sejarah tersendiri yang tidak boleh dipadamkan. Tun Mahathir, meski bagaimana cuba dipadam atau dihitamkan gambaran kecemerlangan yang pernah dilakukannya, ia mustahil dapat dilakukan selagi tinggalannya kekal menjadi santapan mata dan keselesaan rakyat jelata.
Sebab itu, Tun Mahathir tidak pernah cuba memadam sejarah mana-mana bekas Perdana Menteri sebelumnya. Meskipun semua orang tahu Tunku Abdul Rahman Putra Alhaj bermusuh dengannya, Tun Mahathir tetap mahu rakyat Malaysia mengingati segala sumbangan Bapa Kemerdekaan itu dengan misalnya melalui pemberian nama Pusat Dagangan Dunia Putra dan Univiversiti Putra Malaysia.
Sama juga dengan Najib, selepas ini sejarahnya yang antara lain berkaitan kemewahan, pembaziran, penerima derma terbanyak dalam rekod dunia iaitu RM2,600 juta dan menjadikan Jho Low bilionnaire dalam sekelip mata, turut akan menjadi ingatan dan kenangan zaman berzaman oleh kita semua.
(ShahbudinHusin 05/09/2017)

0

0

votes
Article Rating
Kongsikan artikel ini


NAJIB AKAN 'PANAS' DI AMERIKA?

Ini adalah antara beberapa reaksi awal yang “menyambut” lawatan Najib Razak ke Amerika Syarikat bertemu Donald Trump pada 10 hingga 12 September depan.
Menjelang hari-hari mendatang, reaksinya pasti lebih “panas” dan “membahang” lagi dengan pelbagai laporan serta analisa oleh pelbagai media yang pasti sukar ditolak tentang fakta dan kebenarannya.
Bagaimana agaknya perasan Najib mahu ke Amerika kali ini?
Selesa dan tenangkah jiwanya?
Mampukah beliau berdepan dan menghadapi semua situasi itu?
Atau mungkinkah dalam kunjungan kali ini, Najib dan Trump sama-sama setuju ia tidak perlu disusuli dengan sebarang media dengan wartawan Amerika?
Apakah nanti hanya Menteri Luar Negeri, Anifah Aman atau Duta Malaysia ke Amerika, Zulhasnan Rafique saja yang akan muncul berdepan dengan media dan memperincikan sebarang perkembangan mengenai lawatan Najib itu?
(ShahbudinHusin 05/09/2017)

0

0

votes
Article Rating
Kongsikan artikel ini


MURAHNYA HATI NAJIB….

Pada 3 September lalu, sehari sebelum hari persaraannya sebagai Ketua Polis Negara, Khalid Abu Bakar berkata, beliau akan mengisi hari-hari tuanya dengan belajar memasak.
Saya sudah bersedia untuk menjalani kehidupan sebagai orang awam dengan mengikuti kelas memasak di Institut Bakeri  Malaysia di Petaling Jaya, katanya yang telah mengabdikan selama 41 tahun berkhidmat dalam pasukan polis.
Pada 4 September, Khalid mengakhiri tugasnya sebagai Ketua Polis Negara dan tempatnya diambil oleh bekas Pengarah Cawangan Khas PDRM, Fuzi Harun.
Semalam, 5 September, sehari selepas bersara, Najib Razak mengumumkan perlantikan Khalid sebagai Pengerusi Kumpulan Prasarana Malaysia Bhd dan Duta Khas bagi meningkatkan hubungan dan kerjasama negara dengan masyarakat antarabangsa dalam usaha memerangi keganasan, fahaman pelampau dan pemerdagangan manusia.
Daripada sebelum ini hanya ada satu kerja, sebaliknya setelah bersara, beliau kini ada dua kerja, dua jawatan, dua gaji serta serta mungkin lebih sibuk berbanding sebelumnya.
Maka, bila beliau mahu mengikuti kelas memasak yang sudah dirancangnya itu?
Najib jelas begitu pemurah terhadap Khalid sehingga sanggup memberikannya dua jawatan serentak dan hanya sehari selepas hari persaraannya.
Perkara ini jarang-jarang, malah mungkin tidak pernah berlaku kepada sesiapa sebelum ini.
Kenapa agaknya Najib begitu murah hati terhadap Khalid?
(ShahbudinHusin 06/09/2017)

0

0

votes
Article Rating
Kongsikan artikel ini


OH MALAYSIAKU…CHINA AKHIRNYA SUDAH MARI!!!

Dulu kata mereka, Geely dari China hanya membeli 49.9 peratus saja saham Proton dan selebihnya iaitu 50.1 peratus masih lagi dimiliki oleh pemegang saham dari Malaysia.
Dalam ertikata lain, 49.9 peratus yang dijual kepada syarikat China itu hanyalah mewakili minoriti dan kita tidak perlu bimbang apa-apa dengannya kerana majoriti masih berpihak kepada kita.
Proton, kononnya tetap milik kita, walaupun hakikatnya perbezaan 0.01 peratus itu lebih nipis daripada kulit bawang.
Sekarang apa sudah jadi?
Seorang warga China, Li Chunroong diberitakan akan  dilantik sebagai CEO Proton dalam tempoh terdekat ini.
Beliau yang sebelum ini adalah Timbalan Pengurus Besar Dongfeng  Honda Engine Co telah menyertai Geely pada 22 Ogos lalu dan pemindahannya ke Geely dikatakan adalah dengan tujuan khusus untuk dilantik sebagai CEO Proton.
Selepas Li Chunrong dilantik menjadi CEO, apa lagi bakal terjadi kepada Proton?
Untuk mengetahui kemungkinan apa jadi seterusnya, bacalah tulisan di bawah ini yang disebarkan secara meluas melalui Whatsapp sejak malam tadi.
Tidak dipastikan siapa penulisnya, tetapi sepertinya beliau seorang yang berpengetahuan dalam industri pengeluaran atau perkilangan, kalau pun tidak dalam bidang berkaitan automotif.
Oleh kerana tulisan tersebut mungkin bermanfaat sebagai renungan kita bersama, maka disiarkan sepenuhnya tanpa sebarang pindaan untuk bacaan semua di blog ini.
Bacalah dengan lapang dada,  hati terbuka dan sebagai anak Malaysia yang merdeka.
————————
Mula mula ganti CEO at Proton Holding.
Step kedua ganti GM GM anak tempatan di semua plant Proton. Ganti dengan GM GM dari China.
Step ketiga terminate vendor vendor tempatan. Ganti vendor vendor dari China untuk hidupkan ekonomi di China menggunakan resources di Malaysia melalui plant Proton bawah Proton Holding.
Akibatnya banyak kilang tempatan yang daftar dengan IKS-Industri Kecil Sederhana akan gulung tikar dan pembuangan kerja tenaga tempatan akan berlaku dan meningkat.
Step keempat terminate perlahan lahan tenaga kerja anak anak tempatan dalam Proton Plant Production Assembly Lines dan gantikan dengan tenaga kerja dari China.
Kadar pengangguran dalam negara akan menjadi tinggi. Banyak pinjaman bank akan jadi NPL-Non Performing Loan(rumah, kereta dan saham asb) kerana ramai yang akan di buang kerja dan susah mencari perkerjaan baru kerana FDI baru yang masuk ke Malaysia tidak menguntungkan negara tapi menguntungkan negara yang menbawa FDI itu ke sini.
Contoh projek ECRL. Semua limpahan kerja utk projek tersebut patah balik pada contractor negara tersebut kerana semua bahan dan tenaga perkerja utk membuat projek itu datang dari negara China.
Step kelima mengedar kereta buatan China dengan guna semua bahan mentah dari China tapi produksi di kilang kilang Proton dan jual ke Malaysia melalui rangkaian pemasaran perniagaan Proton yang kita telah bina semenjak dari 1985.  Kita semai benih tapi orang lain yang nikmati hasil. Ekonomi China pesat berjalan tapi ekonomi automotif Malaysia melingkup.
Step keenam China akan tukar nama Proton ke Ploton.
Step terakhir masa persidangan Umno semua perwakilan akan diajak Najib untuk nyanyi ramai ramai Lagu Anak Kecil Main Api-Bumi di pijak milik orang, sambil nangis tersedu sedu.
Juga semua perkara yang akan berlaku berkenaan isu ini akan di salahkan pada Dap dan Tun Dr Mahathir.
Harga yang Najib senang senang jual demi nak lenyapkan satu legasi. Tiada langsung rasa patriotik pada aset negara.
Kongsi tulisan ini jika anda sayang pada negara.
———————–
Bagaimana perasaan kita selepas membaca tulisan di atas?
Kuasa China sudah mari….itu baru di Proton. Belum lagi di pelbagai projek lain seperti ECRL, pelabuhan, pembinaan dan sebagainya yang sudah sekian banyak diserahkan kepada syarikat China.
Ke mana tersisih akhirnya rakyat Malaysia di negara mereka sendiri?
(ShahbudinHusin 06/09/2017)

0

0

votes
Article Rating
Kongsikan artikel ini


RCI FOREX – TUN MAHATHIR SAH TIDAK BERSALAH?

Sebagaimana yang diketahui umum, Nor Mohamed Yakcop adalah individu utama yang diberi tanggungjawab menjalankan urusniaga matawang asing atau forex yang mana akhirnya negara  dilaporkan mengalami kerugian sebanyak AS$10 bilion kira-kira 25 tahun yang lalu.
Ketika itu, beliau bertugas sebagai Penolong Gabenor Bank Negara. Perdana Menteri sewaktu berkenaan ialah Tun Mahathir Mohamad, manakala Menteri Kewangan pula adalah Tun Daim Zainuddin dan Anwar Ibrahim.
Berikutan skandal 1MDB telah menjadikan Tun Mahathir sebagai musuh politik utama kepada Najib Razak, daripada mendesak pengundurannya, menubuhkan parti Bersatu dan sekarang menjadi Pengerusi Pakatan Harapan serta sedang di laluan untuk menumbangkan UMNO dan BN dalam pilihanraya akan datang, kerajaan akhirnya menubuhkan Suruhanjaya Siasatan Diraja berkaitan kerugian tersebut.
Agendanya tidaklah sukar difahami – untuk meletakkan beban kesalahan yang menyebabkan kerugian itu kepada Tun Mahathir dan jika boleh kepada Anwar sekali yang sekarang ini sudah kembali bertaut hati untuk menumbangkan sebuah kerajaan yang diperkatakan di seluruh dunia sebagai kleptokrasi.
Jika Najib dikaitkan dengan skandal 1MDB yang menyebabkan hutangnya mencecah RM53 bilion, secara tersiratnya Tun Mahathir juga mahu disabitkan turut ada keterlibatan dalam kerugian yang berbilion ringgit juga jumlahnya.
Semalam, Nor Mohamed Yakcop dipanggil memberi keterangan kepada RCI forex yang dipengerusikan oleh Sidek Hassan, bekas Ketua Setiausaha Negara yang kini merupakan Pengerusi Petronas.
Selepas berundur daripada Bank Negara, Nor Mohamed Yakcop dilantik sebagai Penasihat Ekonomi kepada Perdana Menteri (waktu itu Tun Mahathir), ketika era Tun Abdullah Badawi beliau menjadi Menteri Kewangan Kedua dan ketika ini sedang memegang jawatan sebagai Timbalan Pengerusi Khazanah Nasional, cabang utama pelaburan kerajaan. Pengerusi Khazanah ialah Najib sendiri.
Berikut adalah antara intipati keterangannya kepada RCI forex:-
– mengakui beliau bertanggungjawab dalam kerugian besar urusniaga forex dan sebarang urusniaga yang dilakukan serta kerugian yang dialami tidak pernah sama-sekali dimaklum atau dibincangkan dengan Tun Mahathir, Perdana Menteri ketika itu.
– perkara yang sama juga tidak pernah dibincang dan dimaklumkan dengan Anwar yang menjadi Menteri Kewangan antara 1993 hingga 1998.
– tidak menafikan kerugian forex telah berlaku dan mengakui kebertanggungjawabannya dalam perkara tersebut serta telah menerima “bahagiannya” dengan meletakkan jawatan daripada Bank Negara setelah berkhidmat selama 25 tahun.
– tugas beliau ialah melaksanakan dasar pengurusan rizab luar negara seperti yang ditentukan oleh lembaga bank pusat dan melaporkannya kepada  Gabenor ketika itu, Jaafar Hussein serta Jawatankuasa Rizab Luar berkenaan forex.
– ia tidak dilaporkan sama ada kepada Perdana Menteri atau Menteri Kewangan mengenai sebarang isu rizab luar kerana ia bukan termasuk dalam garis aturan bidang tugas yang dijalankannya.
– tentang mengapa membenarkan urusniaga spekulasi mata wang, Nor Mohamed Yakcop berkata, itu adalah kerjanya dan beliau melakukannya untuk negara.
– jika saya tidak membenarkan urusniaga spekulasi itu, saya juga akan dituduh tidak bersiap sedia lebih awal. Kita perlu belajar dari kesilapan dan Bank Negara banyak belajar daripada kesilapan saya.
– kami telah belajar daripada pengalaman pahit itu untuk kemudian merangka dasar bagi mempertahankan negara menentang serangan matawang asing dalam Krisis Kewangan Asia 1997/98 dan berjaya menyelamatkan berbilion ringgit wang negara serta mengelakkan syarikat Malaysia muflis yang boleh mengakibatkan penganggguran dan kemiskinan naik dengan mendadak.
– tindakan luar biasa yang dilakukan pada September 1998 itu difikir dan dilaksanakan adalah berdasarkan pengetahuan, pengalaman dan kemahiran di meja urusniaga forex yang mengalami kerugian.
Itu adalah antara intipati keterangan beliau kepada RCI forex yang mungkin menyebabkan ada orang diserang demam dan badan berpeluh dingin secara tiba-tiba.
Hakikatnya, berdasarkan keterangan itu, kerugian urusniaga forex adalah disebabkan silap congakan, bukan disebabkan salah guna kuasa, rasuah, wang masuk dalam akaun peribadi atau sebagainya.
Yang penting juga, kesilapan  dan kerugian itu telah memberi pengalaman dan ilmu berguna untuk mengelakkan kerugian lebih besar kepada negara dalam krisis kewangan pada 1998.
Hari ini, dijangka giliran Anwar pula memberi keterangannya.
Satu soalan mudah – di mana daripada keterangan Nor Mohamed Yakcop itu yang menunjukkan Tun Mahathir terlibat atau boleh dipersalahkan dalam kerugian urusniaga forex sehingga Najib sendiri pernah membayangkan bekas Perdana Menteri itu mungkin didapati bersalah sehingga tindakannya berbaik dan sedia menonjolkan Anwar sebagai calon Perdana Menteri pada masa depan didakwa kerana takut serta bimbang keterangan bekas Menteri Kewangan itu tidak menyebelahinya?
(ShahbudinHusin 07/09/2017)

0

0

votes
Article Rating
Kongsikan artikel ini


SEDIH LAGI MENYEDIHKAN….

Kejadian seorang anggota polis diserang dan ditetak sehingga menyebabkan kematiannya di sebuah balai kecil di Subang Jaya, baru-baru ini tentunya sesuatu yang menyedihkan kita semua.
Tugas pihak polis ialah menjaga keselamatan rakyat, tetapi nampaknya anggota polis sendiri turut terancam kedudukannya.
Ketika kejadian, balai polis tersebut tidak dilengkapi kamera litar tertutup atau CCTV sehingga mendatangkan sedikit kesukaran kepada pihak polis mengesan pelaku yang melakukan jenayah itu.
Dalam hal ini, jika anggota pasukan keselamatan sendiri tidak dilindungi oleh persekitaran yang terkawal, tentulah sukar bagi mereka menjalankan tugas dengan lebih berkesan.
Harapan kita tentunya agar kejadian di balai polis itu adalah yang pertama dan terakhir. Kita tidak mampu melihatnya berulangnya lagi di masa dan tempat yang lain.
Semalam, kita tentunya bertambah sedih apabila membaca kenyataan Timbalan Menteri Dalam Negeri, Nur Jazlan Mohamed yang menyebut ketiadaan CCTV di balai-balai polis ialah kerana kerajaan tidak cukup wang untuk memasangnya.
Aduhhh…kenapa sampai begitu sekali?
Di sebalik tranformasi sana, transformasi sini, ekonomi tumbuh sihat, KDNK makin meningkat, cukai GST RM42 bilion setahun dan nama Perdana Menteri sendiri dicatat sebagai penerima derma terbanyak dalam sejarah dunia,mrupa-rupanya negara masih ketiadaan wang untuk memasang CCTV di balai-balai polis.
Tidakkah ini sangat-sangat memalukan dan menyedihkan kita semua?
Apakah Najib Razak juga berperasaan seperti kita?
(ShahbudinHusin 07/09/2017)

0

0

votes
Article Rating
Kongsikan artikel ini


BILA RCI FOREX NAK PANGGIL TUN MAHATHIR? DAPATKAH BELIAU DIPERSALAHKAN
JIKA KETERANGANNYA TIDAK DIAMBIL?

Berpegang kepada prinsip berani kerana benar, takut kerana salah, Tun Mahathir Mohamad telah hadir sebanyak dua kali secara sukarela dalam sessi pendengaran Suruhanjaya Siasatan Diraja berkaitan forex.
Setelah melakukannya kali pertama dua minggu lalu, semalam ketika Anwar Ibrahim memberi keterangannya kepada RCI forex, beliau sekali lagi hadir di galeri awam untuk menyaksikan sessi pendengaran yang dijalankan.
Kehadiran secara sukarela, ikhlas dan tanpa takut itu adalah gambaran keberanian untuk sedia dipanggil sebagai saksi seterusnya jika betul RCI forex yang ditubuhkan Najib Razak itu benar-benar berpaksikan keinginan mencari kebenaran.
Namun, sehingga ini nama Tun Mahathir belum lagi disenaraikan sebagai saksi dan tidak dapat dipastikan sama ada beliau akan dipanggil untuk memberi keterangan atau sebaliknya.
Berdasarkan banyak kenyataan pemimpin UMNO, termasuk Najib sendiri serta jentera propaganda kerajaan yang sebelum ini seolah-olah memberi gambaran Tun Mahathir bersalah dalam isu kerugian urusniaga forex kira-kira 25 tahun lalu, mengenepikan beliau sebagai saksi jelas suatu perbuatan yang berniat jahat dan seolah-olah mahu menjatuhkan hukuman tanpa memanggilnya mempertahankan diri dengan hujah-hujah pembelaan.
Lebih dari itu, tanpa diduga oleh sesiapa, berikutan keterangan Nor Mohamed Yakcop yang telah mengaku bertanggungjawab sepenuhnya dalam kerugian urusniaga tersebut, sekaligus membersihkan nama Tun Mahathir daripada sebarang kaitannya, jika RCI forex masih berpegang kepada falsafah mencari kebenaran, memanggil bekas Perdana Menteri itu sebagai saksi adalah sesuatu yang tidak boleh dielakkan lagi.
Dengan memanggil Tun Mahathir sebagai saksi,  RCI forex dengan sendirinya boleh secara terbuka menyoal dan berhujah dengan beliau, bukan saja behubung keterangan Nor Mohamed Yakcop, bahkan apa jua isu berkaitan kerugian urusniaga forex itu.
Tetapi, jika beliau tidak dipanggil sebagai saksi, bagaimanakah relevannya agar segala kesalahan mahu dibebankan kepada Tun Mahathir?
Jika Tun Mahathir dipersalahkan tanpa memanggilnya sebagai saksi, tidakkah RCI forex itu sendiri dan Najib yang setuju menubuhkannya, di sebalik desakan paling rasional  supaya 1MDB juga diwujudkan RCI, akhirnya akan menjadi bahan ketawa seluruh dunia?
Dalam hal ini, mungkinkah dengan perkembangan terbaru yang tidak dijangka oleh sesiapa, khususnya setelah keterangan Nor Mohamed Yakcop, beban kesalahan bakal beralih daripada Tun Mahathir kepada Anwar?
Tetapi, apa manfaatnya  jika Anwar yang dapat dipersalahkan sedangkan beliau sudah pun berada di penjara dan Tun Mahathir masih tidak tercalar imejnya untuk “membungkuskan”  Najib dalam pilihanraya umum akan datang?
Atau, tidak mustahilkah kerana malu alah berikutan apa yang diharapkan semakin melencong daripada sasaran, akhirnya Nor Mohamed Yakcop saja yang akan dipersalahkan?
Sekali lagi, berbaloikah RCI forex ditubuhkan kalau sekadar Nor Mohamed Yakcop yang dapat dipersalahkan?
Bukankah beliau sekarang adalah  Timbalan Pengerusi Khazanah, cabang pelaburan utama kerajaan yang mana Pengerusinya adalah Najib sendiri?
Kah kah kah….
(ShahbudinHusin 08/09/2017)

0

0

votes
Article Rating
Kongsikan artikel ini


MUNGKIN LAWAK JENAKA…TAPI INILAH CARA PAS MEMPERDAYA PENYOKONGNYA

Government in waiting….kah kah kah….
Ada sesiapa nak percaya atau ini satu lagi lawak jenaka daripada penjual-penjual agama?
Rasanya ramai yang ketawa sambil geleng-geleng kepala dengan kenyataan terbaru pemimpin Pas ini.
Macam mana Pas nak menang pilihanraya dan jadi kerajaan masa depan sedangkan mereka melalui Gagasan Sejahtera adalah gabungan paling kecil, selain hanya bertanding di kawasan Melayu semata-mata?
Lebih lucu target kemenangan pun 40 kerusi Parlimen saja.
Jadi, nak bersiap-siap untuk jadi government in waiting buat apa?
Lawak kan!!
Sebenarnya ini adalah satu lagi penipuan dan cara Pas memperdaya dan menipu para penyokong mereka.
Dulu,  mereka menjanjikan perjuangan menentang UMNO dan BN adalah jihad, bersamanya terkumpul banyak pahala dan syurga bakal menanti sebagai balasannya.
Kini, apabila apabila Pas menjadi mesra UMNO dan BN, semakin kurang kedengaran Pas mengatakan perjuangan mereka untuk mencari syurga.
Sebaliknya, apa yang dilakukan kini kononnya adalah matang dan sejahtera.
Namun, matang dan sejahtera Pas hanyalah kepada UMNO, BN dan Najib Razak saja.
Kepada yang lain-lain…semuanya pantang belaka.
Bersendiriannya Pas atau bergebang atas nama Gagasan Sejahtera, tujuannya hanyalah sebagai alat dan perkakas untuk menjadi penyendal dan memberi kelebihan kepada UMNO dan BN terus berkuasa.
Pas tahu pendirian terbaru mereka bermesra-mesraan dengan UMNO dan BN, lebih-lebih lagi setelah Najib terkait dengan skandal 1MDB dan cara pemerintahan kerajaan sekarang sudah bertukar daripada demokrasi kepada kleptokrasi, turut tidak disenangi oleh ahli dan penyokong bawahan mereka.
Setelah diasuh dengan kafir-mengkafir, menolak sembelihan dan berimamkan orang UMNO, tidaklah semudah itu bagi semua ahli dan penyokong Pas untuk tiba-tiba beralih arah menjadikan musuh sebagai kawan karib.
Lantaran itu, walaupun hanya mewakili kelompok Melayu dan matlamat kemenangan cuma 40 kerusi, satu angka yang tidak pernah dicapai Pas selama ini dan lebih mustahil kerana bersendirian, cara parti itu memperdaya ahli dan penyokongnya ialah dengan memberi gambaran keyakinan bahawa kerajaan masa depan bakal menjadi milik mereka.
Ia adalah untuk melindungi muslihat sebenar Pas untuk memberi kelebihan kepada UMNO dan BN serta memastikan Najib kekal berkuasa yang secara tidak langsung ia juga bertujuan mengelakkan Perdana Menteri daripada diadili atas pelbagai skandalnya oleh kerajaan baru Pakatan Harapan yang bermatlamatkan memulihkan ekonomi dan menyelamatkan negara selepas pilihanraya akan datang.
Government in waiting…inilah kaedah terbaru Pas cuba memperdaya serta memperbodohkan ahli dan penyokong mereka.
(ShahbudinHusin 08/09/2017)

0

0

votes
Article Rating
Kongsikan artikel ini


BERSATU TERUS MENGGEGAR, GAMBARAN POSITIF UNTUK MENJADI KERAJAAN

Semalam telah diadakan majlis sambutan ulangtahun pertama kelahiran Bersatu. Majlis diadakan di Muar, Johor.
Sambutannya sungguh-sungguh di luar jangkaan. Di dalam dan di luar dewan penuh sesak dengan kehadiran yang menggambarkan rakyat begitu dahagakan perubahan.
Bukan saja rakyat Johor yang hadir, tetapi juga pendokong dan pencinta perubahan daripada seluruh negara.
Yang penting, mereka hadir tidak dibekalkan duit poket, tidak disediakan wang tambang, jauh sekali dipaksa hadir dengan dipaksa menaiki bas-bas percuma.
Semuanya hadir kerana sayangkan negara, diiringi semangat perubahan yang tidak pernah padam selagi kejayaan tidak berada dalam genggaman.
Gambar-gambar di bawah ini adalah saksi nyata bahawa  Bersatu bersama rakan-rakan Pakatan Harapan akan terus menggegar untuk menghalau pendurjana dan kleptokrat yang selama ini merosakkan negara serta membuatkan rakyat sengsara.
(ShahbudinHusin 10/09/2017)

0

0

votes
Article Rating
Kongsikan artikel ini


LAPORAN POLIS PERTAMA TERHADAP PUAD ZARKASHI

 Saya telah membuat satu laporan polis terhadap Ketua Pengarah JASA, Mohd Puad Zarkashi  yang telah mengeluarkan kenyataan yang berunsur fitnah, celaan dan hinaan dengan berniat jahat untuk mengelirukan keseluruhan rakyat malaysia!!

 Mohd Puad Zarkashi adalah kaki bodek minda lemah otak udang yang tidak faham asas undang-undang dan beliau meletakkan kepentingan agenda propaganda bodoh di atas segala-galanya.

 Beliau kemungkinannya tidak mengikuti perkembangan siasatan Suruhanraya Siasatan Diraja (RCI) terhadap semua saksi-saksi setakat ini tetapi secara sengaja dan berniat jahat cuba memanipulasikan segala fakta siasatan yang telah diberikan oleh saksi ke 17 berkaitan urus niaga matawang asing oleh Bank Negara Malaysia sekitar 1990-an.

 Saksi ke 17 iaitu Tan Sri Nor Mohamed Yakcop telah menyatakan bahawa beliau telah membuat keputusan urusniaga matawang asing tersebut  secara bersendirian!!
Mohd Puad  Zarkashi nampak seolah-olah terlalu emosional dan kecewa dengan hakikat kebenaran kenyataan yang telah diberikan oleh Tan Sri Nor Mohamed Yakcop pada jawatankuasa Suruhanjaya Siasatan Diraja baru-baru ini.

 Saya nak bagi tahu Mohd Puad Zarkashi  ‘otak udang’ ini sekiranya beliau mempunyai apa saja bahan bukti mengenai kerugian urusniaga matawang asing oleh Bank Negara Malaysia pada tahun 1990-an; tolong tampil jadi saksi dan beri keterangan kepada jawatankuasa siasatan RCI!!

 Apa motif Mohd Puad Zarkashi buat kenyataan media secara berunsur fitnah tanpa mempunyai sebarang bukti relevan terhadap kes siasatan ini?!

 Keseluruhan rakyat Malaysia nampak puak-puak bangang ini bersungguh-sungguh untuk mencemarkan kredibiliti serta imej Tun Dr Mahathir Mohamad agar masyarakat akar umbi memandang serong terhadap keikhlasan perjuangan mantan Perdana Menteri itu pada hari ini!!

 Tetapi malangnya kerana Tun Dr Mahathir Mohamad  tidak pernah menipu di dalam perjuangan untuk menegakkan kebenaran yang akhirnya fakta hakikat diberikan secara jujur oleh saksi ke 17 itu; situasi ini telah membuatkan Mohd Puad Zarkashi nampak amat kecewa!!

 Ketua Pengarah JASA ini adalah seorang yang bodoh, bahlul, tolol dan bangang tetapi keseluruhan rakyat malaysia amat bijak pada hari ini sebagai makluman Mohd Puad Zarkashi!!

 JASA tolong jangan hendak memperbodohkan rakyat Malaysia!! JASA hanya mampu untuk membahlulkan pemimpin-pemimpin UMNO saja!!

 Pada realitinya, ahli-ahli UMNO pun akan gagal diperbodohkan oleh JASA!!

 Majoriti ahli-ahli UMNO di peringkat akar umbi sudah sedar dan semakin menyampah dengan segala unsur salahlaku rakus dalam pelbagai segi pemimpin-pemimpin mereka yang telah hilang wadah perjuangan mulia membela bangsa, agama dan tanahair!!

 PDRM harus siasat secara professional, telus dan adil terhadap Ketua Pengarah JASA dalam isu kenyataan beliau yang tidak bertanggungjawab itu demi memelihara maruah dan martabat institusi Suruhanjaya Siasatan Diraja (RCI) serta saksi-saksinya.

 Ikhlas dari;
 KHAIRUDDIN ABU HASSAN
 Koordinator
 Deklarasi Rakyat
 9 September 2017.

0

0

votes
Article Rating
Kongsikan artikel ini


SELEPAS RCI FOREX MENIKAM DIRI, BERANIKAH NAJIB TUBUH RCI MEMALI?

Atas keinginan untuk memperlihatkan Tun Mahathir Mohamad juga melakukan banyak kesalahan sewaktu menjadi Perdana Menteri, selain RCI forex yang sedang menjalankan pendengaran sekarang ini, kerajaan juga tidak menolak kemungkinan untuk mewujudkan RCI bagi tragedi Memali.
Mula dibangkitkan oleh Timbalan Perdana Menteri, Zahid Hamidi yang mengatakan kerajaan sedia menimbang perkara itu jika ada permintaan daripada individu, pertubuhan atau parti-parti politik, Najib Razak kemudiannya pada 24 Ogos lalu menyambut positif kemungkinan tersebut dengan tujuan utama, tambahnya, ialah untuk mencari kebenaran mengenai tragedi Memali.
Kerajaan, bagaimanapun katanya, masih menunggu reaksi masyarakat mengenai kemungkinan mewujudkan RCI bagi tragedi berdarah itu yang mengorbankan 14 nyawa, termasuk 4 anggota polis.
Sama seperti sewaktu berlakunya kerugian forex, ketika terjadinya tragedi Memali juga Tun Mahathir hanyalah Perdana Menteri saja. Ketika kerugian forex, Menteri Kewangan adalah Tun Daim Zainuddin dan Anwar Ibrahim, manakala ketika Memali, Menteri Dalam Negeri pada waktu ialah Musa Hitam.
Najib yang terpalit dengan skandal 1MDB dan didesak oleh banyak pihak agar sedia menubuhkan RCI bagi menyiasat syarikat yang ditubuhkannya itu, terlihat tiada pilihan lain selain menubuhkan RCI forex dan mungkin seterusnya bagi Memali untuk mengelabui wajah hitamnya serta mengalihkan pandangan masyarakat terhadap dirinya yang sebenar.
Melalui RCI forex, selain Najib, jentera propaganda beliau dengan sendirinya tiba-tiba ada modal baru dan kerja tambahan untuk dilakukan bagi terus memperlekehkan Tun Mahathir yang semakin mendapat sambutan memberangsangkan daripada masyarakat.
Melalui RCI Memali pula, meskipun tujuan Zahid Hamidi membangkitkannya barangkali dengan tujuan agar Najib terus bersengketa lebih parah dengan Tun Mahathir, Perdana Menteri dalam masa yang sama tidak mampu menolak kemungkinan ada laba politik di sebaliknya, terutamanya dalam usaha beliau menjinakkan lagi Pas agak kekal dalam dakapan UMNO dan BN.
Apa pun pertimbangan mengenai RCI Memali, sama ada akan diwujudkan atau sebaliknya, mahu tidak mahu ia tentunya bergantung kepada hasil RCI forex terlebih dahulu yang diberi tempoh selama tiga bulan untuk membentangkan keputusannya.
Jika RCI forex berjaya menghasilkan sesuatu yang positif dan melaluinya nama Tun Mahathir dapat diburukkan serta wajah Najib diperlihatkan harum mewangi, tentunya tidak mustahil RCI Memali pula akan menyusul selepasnya.
Namun demikian, tanpa disangka-sangka, RCI forex nampaknya telah mengalami “pancutan awal”  berikutan keterangan Nor Mohamed Yakcop yang mengaku bertanggungjawab sepenuhnya atas segala kerugian urusniaga matawang asing itu, selain beliau juga membersihkan Tun Mahathir daripada dikaitkan dengan kerugian tersebut.
Ini membuatkan RCI forex sudah boleh dikatakan anti klimaks jadinya. Tun Mahathir yang disasarkan, tetapi akhirny nama beliau telah dibersihkan oleh Nor Mohamed Yakcop.
Jika dijangka lebih awal Nor Mohamed Yakcop akan membuat pengakuan sedemikian rupa, tentunya mustahil bagi Najib setuju mewujudkan RCI forex.
Tidak berbaloi menubuhkan RCI forex jika hanya kesalahan Nor Mohamed Yakcop yang menjelma. RCI forex ditubuhkan kerana Tun Mahathir, bukan disebabkan Nor Mohamed Yakcop yang sudah diberikan Najib jawatan sebagai Timbalan Pengerusi Khazanah Nasional.
Kekecewaan Najib, UMNO dan kerajaan terhadap keterangan Nor Mohamed Yakcop dengan jelas dapat difahami daripada kenyataan Dr. Puad Zarkashi, Ahli MT UMNO yang dijadikan Ketua Pengarah JASA, sebuah agensi propaganda kepada Putrajaya.
Dr. Puad tanpa ragu-ragu mengatakan keterangan Nor Mohamed Yakcop adalah semata-mata untuk melindungi Tun Mahathir kerana kononnya terhutang budi, sambil mendakwa sedia menjadikan dirinya sebagai kambing hitam.
Dalam hal ini, Dr. Puad seperti tidak dapat menerima hakikat bahawa  Nor Mohamed Yakcop  hanya bercakap adalah berasaskan fakta dan kebenaran. Setidak-tidaknya, bekas Penolong Gabenor Bank Negara itu seharusnya diberikan pujian kerana berani mengatakan kebenaran, di sebalik ia mungkin mengancam kedudukan dan jawatannya sekarang.
Kenapa Dr. Puad tidak dapat menerima kebenaran? Apakah kebenaran di Malaysia ini hanya apabila ia memihak kepada Najib semata-mata?
Kiranya Nor Mohamed Yakcop mementingkan diri sendiri dan mahu membodek Najib, beliau tentu boleh melencongkan fakta dan memperlihatkan seolah-olah Tun Mahathir atau Anwar bersalah dalam kerugian forex itu.
Agaknya jika begitu nada keterangan Nor Mohamed Yakcop tempohari, mungkin melimpah ruah pujian dan sanjungan daripada Dr. Puad terhadapnya.
Dalam keadaan sekatang, oleh kerana Nor Mohamed Yakcop adalah individu utama dan paling penting di sebalik urusniaga dan kerugian forex, selain keterangannya sudah menjadikan keadaan sebagai anti klimaks, sasaran asal ditubuhkan RCI juga seolah-olah sudah menikam diri sendiri.
Tak ubah umpama kancil yang mahu diburu, kaki sendiri yang ditembusi peluru.
Lalu, beranikah Najib mewujudkan RCI untuk Memali?
(ShahbudinHusin 09/09/2017).

0

0

votes
Article Rating
Kongsikan artikel ini


CEHHH….TAK BERGANTUNG KERUSI KONON!!!

Benarkah Pas tidak bergantung kepada jumlah kerusi?
Apakah hanya parti lain selain Pas saja yang mementingkan kerus?
Jika tidak ada kerusi, bagaimanakah Pas mahu meneruskan perjuangannya dengan lebih berkesan?
Kalau benar tidak mengutamakan kerusi, sediakah Pas tidak bertanding apa-apa kerusi dalam pilihanraya akan datang dan menumpukan sepenuh tenaga ceramah dan kempennya untuk membantu calon-calon UMNO dan BN saja?
Tetapi, ini apa?
Pemimpin parti manakah yang mengatakan akan bertanding 100 kerusi dan matlamat kemenangan pula 40 kerusi?
Ini juga apa?
Pemimpin parti manakah yang meminta parti-parti pembangkang lain agar jangan kacau kerusi-kerusi yang pernah ditandingi Pas jika ingin menjalin kerjasama dengan mereka?
Ini lagi apa?
Pemimpin parti manakah yang berani “mengarahkan” parti-parti lain jangan masuk bertanding di kerusi-kerusi yang akan ditandingi Pas?
Adakah semua kenyataan pemimpin-pemimpin di atas menunjukkan Pas tidak mementingkan kerusi?
Atau,  kenyataan terbaru Hadi Awang ini kerana beliau kini semakin sedar Pas akan kalah banyak kerusi dalam pilihanraya umum akan datang?
(ShahbudinHusin 10/09/2017).

0

0

votes
Article Rating
Kongsikan artikel ini


AYUHLAH PAS…NAK TUNGGU APA LAGI?

“Presiden Pas, Hadi Awang cakap besar bahawa parti itu akan menang 5 negeri dalam PRU 14 iaitu Kelantan, Terengganu, Kedah, Pahang dan Selangor.
“Satu-satunya kemungkinan yang ada untuk mencapainya ialah dengan membentuk kerjasama antara Pas dengan UMNO. Kalau tidak, tiada kemungkinan 5 negeri itu untuk dimenangi.
“Cuma, adakah Najib Razak setuju membenarkan Pas mentadbir 5 negeri tersebut, manakala UMNO dan BN hanya memberi tumpuan kepada kerusi Parlimen?”
Di atas adalah kata-kata pemimpin veteran DAP, Lim Kit Siang berhubung cita-cita politik Pas yang pernah diluahkan oleh Hadi sebelum ini.
Mahu tidak mahu, berdasarkan realiti politik sekarang, bekerjasama dengan UMNO sajalah satu-satunya jalan kemungkinan yang ada untuk Pas mencapai segala impiannya.
Kata orang, itulah formula menang-menang antara Pas dengan UMNO di mana dengannya Pas dapat menguasai 5 negeri dan Najib dapat terus kekal di Putrajaya.
Bersendirian, lebih mungkin menjadikan Pas putih mata dan tidak ke mana-mana.
Dalam masa yang sama, melalui kerjasama dengan UMNO juga adalah satu-satunya jalan yang membuatkan Pas dapat menguburkan hajat dan cita-cita DAP yang kononnya parti itu akan menentukan hala tuju serta menguasai negara sekiranya Pakatan Harapan mengambil alih kuasa.
Bukankah sudah sekian ramai pemimpin Pas, terbaru anak Hadi sendiri mengatakan mengundi Harapan sama seperti mengundi DAP?
Maka, daripada menggambarkan mengundi Harapan sama seperti mengundi DAP, tidaklah kelihatan lebih manis dan ada bau-bau syurga untuk merealisasikan hakikat mengundi Pas sama seperti mengundi UMNO?
Dalam hal ini, Pas perlu meyakinkan Najib dengan sebaik mungkin hujah dan alasan untuk kerjasama tersebut menjadi kenyataan kerana ia satu-satu jalan yang mampu memberi kebaikan,  keselamatan dan kenikmatan dunia kepada kedua-duanya.
Jika tidak, nanti ada yang putih mata dan mungkin mengakhiri kehidupan di penjara.
Bagi Najib pula, tiada apa yang lebih penting mahu dicapainya, bukan kepentingan negara, agama atau bangsa, melainkan agar kuasa tidak terlepas daripada genggamannya.
Ayuhlah Pas, jangan tunggu lama-lama dan buang masa lagi.
Bercinta dan bermesra lama-lama tanpa perkahwinan pun tak baik dipandang orang.
(ShahbudinHusin 11/09/2017).

0

0

votes
Article Rating
Kongsikan artikel ini


SETELAH DENGAN CHINA BANYAK DISERAH, APAKAH KEPADA AMERIKA PULA KITA
MENYERAH?

 Najib Razak ketika ini sudah pun berada di Amerika Syarikat untuk memenuhi jemputan Rumah Putih bagi bertemu Donald Trump.

 Beliau dijangka akan mengadakan pertemuan dengan Presiden AS itu pada esok, 12 September.

 Kunjungan Najib ke Amerika berlaku di ketika hubungan Malaysia dengan negara itu berubah menjadi “suam-suam kuku” berikutan saman sivil DOJ untuk merampas pelbagai aset berkaitan dana 1MDB yang diselewengkan yang kini  sudah pun melebar kepada siasatan jenayah.

 Seketika ini, DOJ memutuskan untuk menangguhkan buat sementara, bukan menghentikan, diulang sekali lagi, bukan menghentikan, saman sivilnya bagi memberi laluan kepada siasatan jenayah dijalankan terlebih dahulu.

 DOJ berpendapat, jika saman sivil itu diteruskan ia akan memberi kesan terhadap kemampuannya dalam menjalankan siasatan jenayah yang dianggap perlu didahulukan.
Meskipun Najib sebelum ini mempunyai hubungan akrab dengan Amerika dan kerap mengunjungi negara tersebut di era awal pemerintahannya, malah ketika banjir di Pantai Timur pun beliau dilihat bermain golf bersama Obama di Hawaii, tindakan DOJ menyebabkan hubungan itu bertukar dingin.

 Sementara Najib, kali terakhir mengunjungi Amerika pada 2015, saman sivil dan kemudian siasatan jenayah DOJ berkaitan dana 1MDB telah dianggap oleh segala jentera propaganda UMNO dan kerajaan sebagai suatu bentuk campurtangan asing terhadap Malaysia.

 Dengan pantas Amerika kini dikatakan berniat jahat, ingin menjatuhkan kerajaan dan melakukan campurtangan seperti yang pernah dilakukannya kepada banyak negara Timur Tengah sebelum ini.

 Berikutan hubungan dingin dengan Amerika itu, Najib dengan segera mengubah haluan kiblat politiknya kepada China. Sama seperti Amerika yang kerap dilawatinya pada awal-awal tahun pemerintahannya, setelah beralih kepada China, beliau juga menunjukkan keakrabannya dengan selalu melawat negara tersebut sejak beberapa tahun kebelakangan ini.

 Lebih dari itu, sebagai isyarat halusnya kepada Amerika yang mahu menyita harta-harta Riza Aziz yang turut dikaitkan dengan pelencongan dana 1MDB yang sedang disiasat DOJ, Najib tanpa segan-segan telah membawa sama anak tirinya itu dalam salah satu lawatannya ke China.

 Sejak berbaik dan bermesra-mesraan dengan China, sesuai dengan kedudukannya sebagai kuasa baru ekonomi dunia, di samping Najib sendiri diketahui oleh negara tersebut sedang terjepit untuk menyelesaikan hutang-hutang 1MDB, banyak projek akhirnya diserahkan kepada negara tersebut.
Pembinaan landasan keretapi Pantai Timur atau ECRL, pembelian kapal peronda, janakuasa Edra, membesarkan dan membina pelabuhan baru, pembangunan Bandar Malaysia, tanah-tanah, lesen bank serta sederetan projek lain yang bernilai ratusan bilion dalam sekelip mata menjadi milik kontraktor dan syarikat-syarikat besar China.

 Najib kemudiannya dengan bangga mengatakan pelaburan daripada China itu adalah untuk kemakmuran masa depan negara, meskipun hakikatnya, ECRL sebagai contoh, ia bukanlah pelaburan, tetapi suatu bentuk hutang yang diberikan dan terpaksa dibayar balik dalam tempoh 20 tahun akan datang.

 Hubungan dengan China, walaubagaimanapun masih menjadikan Najib tersepit dengan tindakan DOJ di Amerika. Berbaik dengan China mungkin memberi keselesaan kepadanya untuk mengurangkan hutang-hutang 1MDB, tetapi tidak melepaskannya daripada ketakutan berhubung saman sivil dan siasatan jenayah berkaitan 1MDB.

 Barangkali yang turut membimbangkan Najib ialah sekiranya Jho Low tiba-tiba bekerjasama dengan DOJ, baik dalam siasatan jenayah atau pun saman sivil dan mengatakan beliau melakukan segala-galanya dalam 1MDB semata-mata kerana mengikut arahan saja.

 Sebab itu, jemputan Rumah Putih untuk bertemu dengan Trump pada 12 September ini, mungkin antaranya adalah hasil kerja pelobi daripada syarikat bekas pembantu Trumph yang didedahkan bahawa Malaysia telah membayarnya lebih RM1 juta atau AS$250 ribu pada Mei lalu, merupakan peluang keemasan yang tidak mungkin dilepaskan oleh Najib.

 Walaupun mungkin isu perdagangan, mengukuhkan kerjasama, keselamatan serantau khususnya ancaman senjata nuklear Korea Utara dan tidak terkecuali Rohingya akan dibangkitkan, adalah mustahil juga jika Najib tidak turut menyentuh isu berkaitan DOJ dalam pertemuannya dengan Trump itu.

 Mahu tidak mahu, harus diakui, isu DOJ adalah antara penentu hidup mati masa depan Najib, terutama sebelum PRU 14 akan datang. Jika sesuatu dapat dilakukan, misalnya tindakan DOJ itu dilengah-lengahkan atau dilambatkan, sambil Najib dapat menunjukkan kemesraannya bersalam dan berselfie dengan Trump, gambar-gambarnya yang tersebar luas itu akan dijadikan isyarat bahawa Perdana Menteri bukanlah buruan sebagaimana yang digembar-gemburkan sebelum ini.
Ia tentunya amat berguna untuk Najib dan segala mesin propagandanya untuk mendepani PRU 14 yang paling mencabar baginya.

 Tetapi, dalam masa yang sama, Trumph melalui kesediaannya  bertemu Najib, beliau tetap ada agenda Amerikanya iaitu untuk terus menjadi negara paling berkuasa.
Dengan topik perdagangan, keselamatan dan ancaman Korea Utara, di samping Najib sendiri diketahuinya tersepit untuk keluar daripada ketakutan tindakan DOJ, Trumph tidak mustahil menggunakan peluang yang terhidang di depan mata untuk menekan Malaysia membeli borong senjata-senjata keluaran Amerika.

 Ia tentu mengingatkan kita bagaimana Arab Saudi baru-baru ini menandatangani perjanjian pembelian senjata AS$100 bilion dengan Amerika ketika kunjungan Trumph ke Riyadh.

 Pembelian senjata, selain untuk keselamatan dan penguasaan sebagai matlamat utamanya, tidak terkecuali akan berselindung dengan bertujuan mengurangkan defisit perdagangan antara Amerika – Malaysia di mana antara jalan mudahnya ialah memaksa kita membeli lebih banyak produk keluaran negara tersebut.
Soalnya, kenapa senjata dan adakah antara yang termasuk dalam pakej pembelian itu ialah senjata-senjata yang tidak perlu serta berharga mahal?

 Jika sebelum ini ada yang bimbang dengan campurtangan asing di sebalik tindakan DOJ berkaitan 1MDB, apakah tidak kurang bahayanya kepada masa depan negara bermula dengan pembelian senjata yang banyak daripada Amerika itu?

 Apa lagi yang mahu dikuasai seterusnya oleh Amerika setelah mereka berjaya menjual senjata-senjatanya dengan banyak kepada kita?

 Tidakkah akhirnya Amerika dan China akan saling menguasai negara kita dan dapatkah Malaysia di masa-masa akan datang menjadi negara aman, bebas dan berkecuali seperti sebelum ini?
(ShahbudinHusin 11/09/2017).

0

0

votes
Article Rating
Kongsikan artikel ini